ועדת הכנסת, כנסת 16, פרוטוקול מספר 185, 2004-12-13 10:00

רוני בר-און: בוקר טוב.

רוני בר-און: אני מתכבד לפתוח את ישיבת ועדת הכנסת, ישיבה מספר 185.

רוני בר-און: על סדר היום שלנו מספר עניינים.

רוני בר-און: הנושא הראשון – בקשת סיעות "שינוי", מפד"ל והאיחוד הלאומי, שהגישו ליושב ראש הכנסת הצעות להביע אי אמון בממשלה בשל: 1.

רוני בר-און: התחייבותה של הממשלה להעברת 290 מיליון שקלים ל "יהדות התורה".

רוני בר-און: אנחנו מברכים את המועמד החדש שמצטרף לרשימת המועמדים האין סופית להרכיב את הממשלה, זה חלק בלתי נפרד מהצעת האי אמון, לכן חייבים להקפיד בו – חבר הכנסת יוסף טומי לפיד.

רוני בר-און: ההצעה השניה היא: פתיחת גרנד קניון בשבת.

רוני בר-און: הצעת האי אמון של המפד"ל והאיחוד הלאומי, כאשר המועמד להרכיב את הממשלה הוא חבר הכנסת ניסן סלומינסקי.

רוני בר-און: ההצעה תידון בישיבת הכנסת ביום שני, ראש חודש טבת – וחודש טוב לכולם, בהזדמנות זו, התשס"ה, 13 בדצמבר, 2004.

רוני בר-און: ועדת הכנסת מתבקשת לקבוע מסגרת דיון להצעות אלה.

רוני בר-און: מעיר לי יושב ראש הכנסת בצדק, אבל מכיוון שעוד לא הורגלנו בתופעה הזו אז לא יכולתי ללמוד אותה באופן פרקטי – שההצעה השניה, במקרה שההצעה הראשונה מתקבלת, איננה נדונה.

קריאה: על מה מצביעים קודם?

ראובן ריבלין: לפי סדר ההגשה.

רוני בר-און: האם תוכל לומר לנו מה סדר ההגשה, אדוני המזכיר?

אריה האן: לפי הסדר שבמכתב.

רוני בר-און: סדר ההגשה הוא כסדר המופיע במכתבו של מזכיר הכנסת.

רוני בר-און: הצעה ראשונה היא של יוסף טומי לפיד, והשניה היא של חבר הכנסת הרב סלומינסקי.

זהבה גלאון: מצביעים לפי הסיעה הגדולה.

ראובן ריבלין: לפי התקנון – לפיד הוא ראש הממשלה.

רוני בר-און: כך או כך אנחנו מתבקשים לקבוע מסגרת דיון.

רוני בר-און: יש הערות לפני כן?

שאול יהלום: למרות שהמפד"ל היא אחת מהמגישות, מאחר והיום הוא חג החנוכה, אני מבקש את מסגרת הדיון הקצרה ביותר האפשרית.

רוני בר-און: האם אני יכול להציע 5 דקות לכל מציע, ו- 3 דקות לכל סיעה בבית?

גדעון סער: סיעת הליכוד צריכה לקבל - - -

רשף חן: אז אני מבקש שגם למציעים יהיו 10 דקות.

שאול יהלום: - 4 דקות .

רוני בר-און: 4 דקות זה כבר לא המסגרת הכי קצרה.

קריאות: - -

רשף חן: לא ייתכן שלליכוד יהיה יותר מלמציעים.

רשף חן: נקבע 10 ואז הליכוד יכול לקבל 10, אפשר לחיות עם זה.

רוני בריזון: אני עולה להשיב היום - -

רוני בר-און: להשיב?

רוני בר-און: אני מזכיר לך – ברגע שאתה מציע, אתה אינך יכול להשיב, אלא אם זה במסגרת של התשובה למפד"ל.

רוני בר-און: כך או כך – ההצעה שלי היא 5 דקות לכל מציע, סיעת הליכוד – 5 דקות, וכל יתר סיעות הבית – 3 דקות.

רשף חן: סליחה, התקנון לא קובע שכל מציע זה 10 דקות?

רוני בר-און: בהסכמה אפשר לעשות אחרת.

רשף חן: אבל אין הסכמה.

רשף חן: אני אומר שאני לא מסכים - - -

גדעון סער: יכולים לעשות מתכונת רגילה של דיון.

רוני בר-און: אז מה ההצעה של אדוני?

רשף חן: אני אסכים לכל מספר שיהיה אותו הדבר – למציעים ולליכוד.

רוני בר-און: אמרתי: 5 דקות למציעים, ו- 5 דקות לליכוד.

רשף חן: לזה אני מסכים.

ראובן ריבלין: ברשות יושב הראש אני רוצה רק להזכיר שבהתאם להחלטת ועדת הכנסת, אנחנו היום מתחילים את ישיבת הכנסת בשעה 13:00 ומסיימים אותה בשעה 16:00.

רוני בר-און: זו, לפי דעתי, ההחלטות היחידות של ועדת הכנסת שמקיימים, בכל הנוגע לדיון במליאה.

ראובן ריבלין: כי זאת סמכותך.

ראובן ריבלין: מה שבסמכותך אני מקפיד קלה כחמורה.

רוני בר-און: והסמכות של הגבלת הזמנים?

ראובן ריבלין: הדיון הסיעתי?

ראובן ריבלין: בוודאי.

רשף חן: אדוני, אני חשבתי שאמרת – 10 דקות לליכוד.

רשף חן: אם זה 5 דקות למציעים ולליכוד – זה מקובל עלי.

גדעון סער: 10 דקות זה בסדר.

רוני בר-און: 10 דקות למציעים ו- 10 לליכוד.

רוני בר-און: או.

רוני בר-און: קיי.

רוני בר-און: יש הסכמה, חברים?

זהבה גלאון: לא, אין הסכמה.

רוני בר-און: ממילא אתם גומרים ב- 3 דקות.

רוני בר-און: 10 דקות למציעים, 10 לליכוד, 3 דקות לכל יתר הסיעות.

רוני בר-און: מי בעד ההצעה?

רוני בר-און: רוב.

רוני בר-און: מי נגד?

רוני בר-און: – אין נגד, ואין נמנעים.

רוני בר-און: ברוב דעות קבענו 10 דקות למציעים, 10 דקות לליכוד, ו-3 דקות לכל יתר הסיעות.

רוני בר-און: קביעת ועדות לדיון בהצעות חוק

רוני בר-און: הנושא הבא על סדר היום – קביעת ועדות לדיון בהצעות חוק.

רוני בר-און: ההצעה הראשונה: הצעת חוק גיל הפרישה (תיקון – אי החלת החוק על מי שפרש לפני ינואר 2004), התשס"ד-2004, של חברי הכנסת בנימין בן אליעזר, חים כץ וקבוצת חברי כנסת(פ/2488).

רוני בר-און: חברי הכנסת המבקשים, גם חיים כץ וגם בנימין בן אליעזר הסכימו לדחות את הדיון לקראת השבוע הבא, ולכן לא נדון בזה.

רוני בר-און: ההצעה השניה: הצעת חוק הביטוח הלאומי (תיקון מס' 78) (אי תשלום גמלאות בשל פשע שבוצע מתוך מניע לאומני ), התשס"ה-2004 של חבר הכנסת אריה אלדד, שמספרה כ/56 – איך זה יכול להיות שזו הצעה של חבר כנסת - - -

אתי בן יוסף: זו הצעה מטעם הוועדה.

קריאה: היא עברה קריאה ראשונה.

רוני בר-און: נשמעו הצעות להעביר את ההצעה לדיון בוועדת הכספים או בוועדת הכלכלה, אבל בין לבין מבקש יושב ראש ועדת העבודה, הרווחה והבריאות, להעביר את הצעת החוק לדיון בוועדה שלו.

גדעון סער: אדוני היושב ראש, זה נדון בוועדת העבודה.

רוני בר-און: נשמעו הצעות להעביר את הצעת החוק לדיון בוועדת החוקה, חוק ומשפט, או בוועדת העבודה, הרווחה והבריאות.

רוני בר-און: איפה זה הוכן לקריאה ראשונה?

שאול יהלום: בוועדת העבודה והרווחה.

רוני בר-און: מה רוצה חבר הכנסת אריה אלדד?

אריה אלדד: ועדת העבודה והרווחה.

רוני בר-און: מי בעד ועדת העבודה והרווחה?

רוני בר-און: תודה.

רוני בר-און: מי נגד?

רוני בר-און: מי נמנע?

רוני בר-און: תודה, פה אחד העברנו את הדיון לוועדת העבודה, הרווחה והבריאות.

רוני בר-און: הנושא הבא הוא קביעת ועדות לדיון בהצעות לסדר היום הבאות: 1.

רוני בר-און: מדיניות הממשלה כלפי הגליל והנגב, של חבר הכנסת אברהם שוחט.

רוני בר-און: לא נדע מה הוא רוצה, כי הוא לא נוכח כאן.

רוני בר-און: נשמעו הצעות להעביר לוועדת הכספים או ועדת הכלכלה.

רוני בר-און: מי בעד העברה לוועדת הכספים, ירים את ידו?

רוני בר-און: בעד מי נגד?

רוני בר-און: מי נמנע?

רוני בר-און: תודה, ברוב של 3 נגד 2 אני קובע שההצעה הועברה לדיון בוועדת הכספים.

רוני בר-און: ההצעה לסדר הבאה – שבוע מודעות למחלת הפסוריאזיס.

רוני בר-און: ההצעה היא של חברת הכנסת לאה נס.

רוני בר-און: נשמעו הצעות במליאה להעביר את הנושא לדיון בוועדת העבודה, הרווחה והבריאות, או בוועדת המדע והטכנולוגיה.

רוני בר-און: חברת הכנסת לאה נס כותבת לנו שהיא רוצה גם מזה וגם מזה, קרי – ועדה משותפת לוועדת המדע, הטכנולוגיה, וועדת העבודה, הרווחה והבריאות.

רוני בר-און: מה אומר חבר הכנסת יהלום?

שאול יהלום: אני מסכים שזה יועבר לוועדת המדע.

גדעון סער: מקובלת עלי עמדת יושב ראש ועדת העבודה והרווחה.

רוני בר-און: אם כך – מי בעד העברת הנושא לוועדת המדע והטכנולוגיה?

רוני בר-און: רוב.

רוני בר-און: תודה.

רוני בר-און: מי נגד?

רוני בר-און: תודה.

רוני בר-און: מי נמנע?

רוני בר-און: אם כן, העברנו את זה לוועדת המדע והטכנולוגיה.

קריאות: - -

רוני בר-און: אבל הוא לא רוצה להתעסק בזה.

רוני בר-און: הוא מודה בהגינותו הרבה שזה לא מעניין אותו.

רשף חן: אדוני, אני בהיסח הדעת הצבעתי בעד.

רשף חן: אני מבקש לתקן את ההצבעה שלי.

ראובן ריבלין: זה - - ועדת הבריאות - -

שאול יהלום: יש היום חידושי מדע במחקר.

שאול יהלום: חשוב יותר לערב - -

קריאות: - -

שאול יהלום: לבקשת היושב ראש - - -

רשף חן: אדוני היושב ראש.

רשף חן: תקבל את העמדה הזו.

רשף חן: זה לא מכובד שנעביר את זה לוועדת המדע.

רוני בר-און: יכול להיות שבהזדמנות הזו צריך לשקול עוד איזה מהלך תקנוני, כפי שאנחנו לוקחים הצעות חוק והופכים אותן להצעות לסדר – אם זה כל כך מעורר עניין אפשר גם להפוך הצעות לסדר להצעות חוק.

זהבה גלאון: אדוני היושב ראש.

זהבה גלאון: אני לא הצבעתי על ההצעה שהעלית, אני חושבת שהיתה בה זילות של הנושא.

זהבה גלאון: אני מתכוונת להצעה להעביר את זה לוועדת המדע.

קריאה: המציעה ביקשה את זה.

רוני בר-און: אם תהיו ערניים לדיון, אז לא צריך לעשות מה שנקרא - - -

רשף חן: אני מבקש רביזיה.

זהבה גלאון: גם אני מבקשת רביזיה, אבל אני רוצה להעיר הערה – בכל הכבוד לחבר הכנסת שאול יהלום, שרוח הבדיחותא עליו, לא יכול להיות שהוועדה תחליט שיש מחלות שמתייחסים אליהן ביותר אמפתיה, ויש מחלות שבפחות אמפתיה, ואני לא רוצה לאחל לאף אחד מכם שיהיה לו פסוריאזיס, או חוליים אחרים.

זהבה גלאון: אני חושבת שהיה ברוח הדיון קצת זילות של העניין.

רוני בר-און: הטענה ברורה, אני מחזיר את הדברים להתחלה, ומקיים רביזיה.

רוני בר-און: אני לא שומע דעות נוספות.

רוני בר-און: מי בעד הרביזיה?

רוני בר-און: תודה.

רוני בר-און: מי נגד?

רוני בר-און: קבענו שיש רביזיה.

שאול יהלום: אם יש מישהו שחושב שבעניין הזה היה משום זילות, שלא התכוונתי – אני מבקש שהנושא יעבור לוועדת העבודה, הרווחה והבריאות.

רוני בר-און: תודה.

רוני בר-און: זאת אומרת, שאנחנו לא נענים לבקשת המציעה, חברת הכנסת לאה נס, לוועדה משותפת.

רוני בר-און: מי בעד העברת הנושא לוועדת העבודה, הרווחה והבריאות?

רוני בר-און: רוב.

רוני בר-און: תודה רבה.

רוני בר-און: מי נגד?

רוני בר-און: – אין.

רוני בר-און: תודה, ברוב קולות אישרנו שהנושא יעבור לוועדת העבודה, הרווחה והבריאות.

רוני בר-און: קביעת ועדה להצעה לסדר בנושא תחקיר ערוץ 2 אודות מע"צ והתאבדותו של יצחק הרשקוביץ, ז"ל בעקבותיו

רוני בר-און: הנושא הבא - הצעה לסדר בנושא תחקיר ערוץ 2 אודות מע"צ והתאבדותו של יצחק הרשקוביץ, ז"ל בעקבות פרסום התחקיר הזה.

רוני בר-און: חברי הכנסת המציעים היו יצחק לוי, היו”ר רוני בר-און, רן כהן, אליעזר כהן, עבד אלמאלכ דהאמשה, ואסל טאהא.

רוני בר-און: נשמעה הצעה להעביר את הנושא לדיון בוועדת הפנים ואיכות הסביבה.

רוני בר-און: כיוון שאני המציע היחיד מכל אלה, אני לא מצליח להבין למה זה קשור לוועדת הפנים.

רשף חן: אפשר להציע ועדת כלכלה, בגלל שזה תקשורת?

רשף חן: נדמה לי שהנושא הוא תקשורת.

רוני בר-און: זה שייך לעניין של התנהלות תקשורת.

רוני בר-און: הלוז של ההצעה היה – התנהלות התקשורת.

רוני בר-און: אני הבאתי גם פן נוסף שם.

רוני בר-און: הנושא שעניין אותי בהצעה לסדר – לא דיברתי בכלל על התחקיר של התקשורת.

רוני בר-און: התחקיר של התקשורת לא עניין אותי.

רוני בר-און: אני לא רוצה להיות במצב שאני עוצר תחקירים של התקשורת.

רוני בר-און: מה שהטריד אותי בעניין הזה זה שהתבקשה בקשה בבית משפט, על בסיס כלל הסוביודיצה, לעצור את פרסום התחקיר הזה, כיוון שהתיק הזה תלוי ועומד בבית משפט ומחכה לפסק הדין, ובית המשפט נפנף את המבקשים.

רוני בר-און: זה הלוז של הבקשה, או הדיון בהצעה.

רוני בריזון: ועדת החוקה, חוק ומשפט.

שאול יהלום: זו ועדת הכנסת.

שאול יהלום: הוועדה צריכה לדון בדברים כאלה – האם מאשרים הצעות כאשר הן נדונות בבית משפט.

שאול יהלום: זו ועדת הכנסת.

רוני בר-און: לא, אנחנו לא עושים מסלול עוקף בית משפט.

רוני בר-און: אני דיברתי על זה שכאשר התחקיר הלך לכלל פרסום דיברו על זה שינסו לעצור את זה בבית המשפט.

קריאה: מה היושב ראש מציע?

רוני בר-און: ועדת החוקה, חוק ומשפט זה עוד שלוש שנים.

רשף חן: כלכלה – שם כנראה ידונו בזה בצורה הכי יעילה.

ארבל אסטרחן: משותפת?

שאול יהלום: אני מציע ועדה משותפת – כלכלה וחוקה, בראשות כלכלה.

רשף חן: יש ועדה משותפת קיימת?

ארבל אסטרחן: כלכלה וחינוך, כי כלכלה עוסקת בענייני - - -

קריאות: -

רוני בר-און: או.

רוני בר-און: קיי.

רוני בר-און: אין לי בעיה להעביר את זה לכלכלה.

רוני בר-און: מי בעד ועדת הכלכלה, ירים את ידו?

רוני בר-און: לא בלב שלם, אבל אני בעד.

רוני בר-און: תודה.

רוני בר-און: מי נגד?

רוני בר-און: תודה רבה, הנושא עבר לוועדת הכלכלה, ובכך מיצינו את הנושאים האלה.

רוני בר-און: בקשת חה"כ יוסף פריצקי כי ועדת הכנסת תקבע שסיעת "שינוי" התפלגה ממנו

רוני בר-און: אנחנו עוברים לנושא הראשי שלשמו התכנסנו כאן, היום: בקשת חבר הכנסת יוסף פריצקי כי ועדת הכנסת תקבע שסיעת "שינוי" התפלגה ממנו.

רוני בר-און: אנחנו מקדמים בברכה, לצורך הדיון המיועד לסעיף זה, על סדר היום, גם את יושב ראש הכנסת, שמכבד אותנו בנוכחותו.

רוני בר-און: אני רוצה לפרט את השתלשלות העניינים, ואני מניח שמרבית הנוכחים מכירים את השתלשלות העניינים טוב ממני, אך כדי שיהיה לנו בסיס משותף לדיון אני אפרט.

רוני בר-און: קיבלתי את מכתבו של חבר הכנסת פריצקי מיום 1.12.2004, שביקש ממני להעלות על סדר יומה של ועדת הכנסת את עניינו, עניין המשך חברותו בסיעת "שינוי".

רוני בר-און: הוא כותב כי ב-8 יולי, 2004, הודיעה סיעת "שינוי" בהודעה לעיתונות, כמו גם בהודעות נוספות באתר האינטרנט שלה, כי "הסיעה מודיעה שלחבר הכנסת יוסף פריצקי אין עוד מקום בשורותיה".

רוני בר-און: הוא צירף את ההודעות האלה.

רוני בר-און: בהמשך להודעה הזו, כך טוען חבר הכנסת פריצקי – מסרבת סיעת "שינוי" לתת לו להשתתף בישיבות הסיעה.

רוני בר-און: אכן הוא לא שותף באף ישיבה של הסיעה מתאריך זה ואילך.

רוני בר-און: כמו כן מסרבת סיעת "שינוי" לתת לו גם מקום באחת מוועדות הכנסת, מטעמה, וכן היא מסרבת לתת לו לנאום בדיונים סיעתיים במליאה, איננה נותנת לו כלל שירותי הנהלת סיעה, וכן אין הסיעה מוכנה להשתתף בהחזר הוצאותיו, כנהוג לגבי חברי כנסת אחרים.

רוני בר-און: במצב דברים זה, הוא מסכם: "אבקשך לכנס את ועדת הכנסת על מנת שזו תקבע, בהתאם לסמכות שניתנה לה בחוק הכנסת, כי סיעת "שינוי" התפלגה ממני".

רוני בר-און: הקורא את חוות דעתה של היועצת המשפטית לא מוצא תשובה לשאלה הזו, ואני רואה לברך את היועצת המשפטית על כך - - -

רשף חן: אין מקום לדון בבקשתו של חבר הכנסת פריצקי - - -

רוני בר-און: בגלל – להתפלג, לא בגלל השאלה האם הוא רשאי להגיש לוועדת הכנסת בקשה.

רוני בר-און: אל תיכנס יותר לדבריי.

רשף חן: אבל אני יכול לבקש ש - - -

רוני בר-און: אני לא מנהל אתך דו שיח, אני קורא אותך לסדר בפעם הראשונה.

רוני בר-און: אני מברך את היועצת המשפטית על כך שלא ענתה לשאלה כל כך טריביאלית – אם חבר כנסת יכול להגיש בקשה לוועדת הכנסת על זה שרוצים להמית אותו חי במסגרת הסיעה.

רוני בר-און: למי הוא יגיש את הבקשה, לנשיא המדינה?

רוני בר-און: ודאי שלוועדת הכנסת.

רוני בר-און: ויחד עם זה, מפרטת היועצת המשפטית במכתבה מצב דברים שעליו יש חילוקי דעות, הייתי אומר – בולטים.

רוני בר-און: זאת אומרת, פה מישהו או אומר אמת, או לא אומר אמת, לגבי מה מצבו של פריצקי בסיעת "שינוי".

רוני בר-און: אם באמת הסיעה הודיעה לו כי אין לו מקום בשורותיה, היא לא מאפשרת לו להשתתף בישיבת הסיעה, היא לא נותנת לו מקום בוועדות, לא מרשה לו לנאום בדיונים הסיעתיים, והיא לא נותנת לו שירותים והשתתפות בהוצאות - - -

יוסף יצחק פריצקי: זה במחלוקת?

רוני בר-און: כן, כן, זה במחלוקת.

רוני בר-און: אני לא העברתי לך את מכתבו של חבר הכנסת רשף חן שקיבלתי אתמול.

רוני בר-און: אז התנהלותה של הסיעה, בהינתן שאלה העובדות, ואני אינני קובע שאלה העובדות, את זה אנחנו מיד נברר – בהינתן שאלה העובדות, אין ספק הרי, שבמצב דברים זה, במעשה מהסוג הזה, סיעת "שינוי" מותירה את הבית עם 119 חברי כננסת.

רוני בר-און: היא מונעת מחבר כנסת למלא את תפקידו על פי חוק, לא רק זאת – אלא למלא את חובותיו, על פי חוק.

רוני בר-און: אלה החובות שלו, להשתתף בעשייה הפרלמנטרית.

רוני בר-און: וקובעת היועצת המשפטית בסעיף 4 לחוות דעתה: "הסיעה אינה רשאית למנוע מחבר הכנסת לממש את זכויותיו כנבחר הציבור..." ואני אומר: לא רק זכויותיו, אלא גם חובותיו – "...

רוני בר-און: ולהשתתף באופן מלא בפעילות הפרלמנטרית.

רוני בר-און: חבר הכנסת מחויב, מכוח כללי האתיקה, להקדיש את זמנו למילוי תפקידו בכנסת, למלא את שליחותו כמנהיג בחברה, וכנאמן הציבור.

רוני בר-און: ואם הסיעה אינה רוצה כי חבר הכנסת פריצקי יימנה על שורותיה, פתוחה בפניה הדרך להחליט על התפלגותה.

רוני בר-און: הכנסת היא זו המשלמת את משכורות הצוות הפרלמנטרי העומד לרשות הסיעה, והסיעה איננה רשאית להחליט כי צוות זה לא ייתן שירותים לחלק מחברי הסיעה, כפי שטוען פריצקי.

רוני בר-און: הסיעה אף איננה רשאית להחליט כי חבר הכנסת הנמנה עליה לא יהיה חבר בוועדה כלשהי, וזאת להבדיל מזכותה לקבוע באיזו ועדה או ועדות הוא יהיה חבר".

רוני בר-און: לא יצאו ימים רבים מאז קיבלתי את חוות הדעת הזו, וכבר מודיעני חבר הכנסת רשף חן, יושב ראש הסיעה, כהאי לשנא.

רוני בר-און: הוא מצטט את חוות הדעת, וכו' וכו', מצטט את הסעיף שבו אומרת היועצת המשפטית כי ועדת הכנסת איננה רשאית להחליט על התפלגות סיעת "שינוי" כפי שאני נוטה לקבל, בקריאה ראשונה, והוא מבקש לדחות על הסף את בקשתו של חבר הכנסת פריצקי.

רוני בר-און: זה מכתב שקיבלתי אתמול.

רוני בר-און: הוא, כמובן, חולק על העובדות, ועוד טענה בפיו: "למען שלמות התמונה אציין כי לפנייתו של חבר הכנסת פריצקי לא קדמה כל פניה מסודרת אלי".

רוני בר-און: אלה דברים שאני לא יכול להתייחס אליהם כמחסום בפני דיון בוועדת הכנסת, למרות שבכל אופן, הכנסת נתנה לכם זמן, וההתערבות שלנו באה לאחר 4 חודשים וחצי שבהם המצב ביניכם הוא בסטגנציה מהסוג הזה.

רוני בר-און: כך או כך מבטיח לי חבר הכנסת רשף חן במכתבו כי חבר הכנסת פריצקי זוכה כבר עתה לשירותי סיעה מלאים, מורשה להעלות הצעות חוק והצעות לסדר, בכמות ובזמנים הזהים לשאר חברי הסיעה, ואשר למינויו לוועדות הכנסת, בשבועות הקרובים, כאשר כל יתר שרי "שינוי", לשעבר, ימונו לוועדות הכנסת – יידון גם עניינו של חבר הכנסת פריצקי.

רשף חן: ויתאפשר לו לשמש בוועדות - --

רוני בר-און: בוודאי – ויתאפשר לו לשמש בוועדות.

רוני בר-און: "..

רוני בר-און: ובנסיבות העניין, אבקשך לבטל את הדיון שנקבע בעניין זה".

רוני בר-און: מכיוון שגם חבר הכנסת רשף חן וגם אני, לפחות אתמול, בחלק מהזמן, בשעות אחר הצוהריים המאוחרות לא הייתי פה, הודעתי לו שאינני מקבל את הבקשה, והבקשה תידון בישיבת ועדת הכנסת.

רוני בר-און: אנחנו, כמובן, נברר את העובדות ככל שאתם תדרשו מאתנו לעשות.

רוני בר-און: הייתי אפילו אומר: נשמח לברר את המחלוקת העובדתית ביניכם.

רוני בר-און: אבל לפני שניכנס לנושא בירור המחלוקת, נכבד את יושב ראש הכנסת ונשמע את דברו לעניין, כפי שאנחנו העלינו והצגנו כאן.

ראובן ריבלין: תודה רבה, אדוני היושב ראש.

ראובן ריבלין: שלא מתוך לשמו של פריצקי באופן אישי, ולמחלוקת שפרצה בין סיעת "שינוי" לבין חבר הכנסת והשר לשעבר יוסף פריצקי, אנחנו מדברים פה בשאלה מאד מרכזית בחיי הכנסת: החובה, כמו גם הזכות, אבל בעיקר החובה – של חבר הכנסת למלא את תפקידו על פי הצ'רטר שנתנו לו הבוחרים כאשר נבחר לכנסת, לעומת יכולתה של סיעה, במשטר הסיעתי שאנחנו מקיימים, במשטר המפלגתי, ובבחירה הייצוגית - - -רבותיי, חברי הכנסת, לכן אני ביקשתי להשתתף בישיבה הזו, כהקדמה לנושא, משום שמתעוררות שאלות נוספות לא פעם, שאינן קשורות במקרה המיוחד הזה של פריצקי נגד "שינוי", ווייס ורסה.

ראובן ריבלין: אני רוצה לומר שפעמים רבות אני נקלע למצב שבו חבר כנסת מודיע לי שהוא הגיש כחבר כנסת בודד, כחבר כנסת ולא כחבר סיעה, על פי זכותו, הצעת חוק פרטית, והצעת חוק פרטית היא מבית מדרשו של כל חבר כנסת וחבר כנסת, ולא מבית מדרשה של הסיעה עצמה.

ראובן ריבלין: נכון, הסדר הדיוני קובע שעל מנת שחבר כנסת יוכל לבוא לידי ביטוי, לאחר שעבר את תנאי הסף להבשלת הצעת החוק שלו לדיון כהצעה מקדמית, כהצעה לסדר, עד אשר היא מאושרת כהצעת חוק שעברה בקריאה מקדמית – הוא רשאי להגיש הצעת חוק, אבל הנושא הדיוני בא לידי ביטוי בכך שהסיעה מאשרת לו.

ראובן ריבלין: יכול להיות בהחלט מקרה שבו הסיעה, דעתה אינה נוחה עם הצעת חוק כזו או אחרת של חבר כנסת, והיא אינה מאפשרת לו להעלות.

ראובן ריבלין: השאלה הנשאלת: עד כמה יכולה סיעה להגביל את חברה מלהביא את אותם דברים שהוא מאמין בהם, שעל פי החוק מותרים.

ראובן ריבלין: באמת, נשאלת שאלה: האם אני, כיושב ראש כנסת, כאשר בא אלי חבר ואומר: הגשתי לפני כשנה הצעת חוק, וסיעתי אינה מאפשרת לי להעלות אותה, מהטעם שהיא נוגדת את עמדת הסיעה, כפי שהיא באה לידי ביטוי במצע המפלגה, או כפי שהיא באה לידי ביטוי במעמדה של הממשלה כקואליציה מול אופוזיציה – אלה הם דברים שמחייבים עיון, שכן, לגבי ההצבעה, כמובן, משמעת סיעתית הוא דבר שהוא עניינה של הסיעה, וחבר הכנסת עצמו, והסנקציות הן במסגרת היחסים שבין הסיעה לחבר הכנסת עצמו.

ראובן ריבלין: אבל, כאשר נספרים הקולות, וחבר כנסת הימרה את פי סיעתו, הצבעתו נרשמת כפי שהיא נעשתה, ולא כפי שהיא היתה צריכה להיעשות, על פי משמעת סיעתית.

ראובן ריבלין: אלה הם דברים שהגיע העת, אחרי 56 שנה, שהכנסת תיתן את דעתה עליהם.

ראובן ריבלין: ייתכן מאד שאנחנו צריכים אפילו לעשות איזשהו תיקון בתקנון.

רוני בר-און: דווקא בזמן שלי?

ראובן ריבלין: הגיעה העת והגיעה השעה, ואם נגזר עליך – נגזר עליך, ואם נגזר על הצוות של ועדת הכנסת.

ראובן ריבלין: זו שאלה מאד מרכזית.

ראובן ריבלין: אני לוקח את חברת הכנסת זהבה גלאון, כדוגמה, כי עוד לא קרה אצלה דבר כזה: האם זהבה גלאון יכולה לבוא ולהעמיד בפני חבר הכנסת אורון מכשול, על ידי כך שלא תאפשר לו, במסגרת הקווטה הסיעתית, להגיש איזושהי הצעה שלו, שתבוא לדיון?

ראובן ריבלין: כמובן שהסיעה יכולה להצביע נגד ההחלטה, נגד הבקשה, נגד הרצון של חבר הכנסת, כבודד.

ראובן ריבלין: אבל בסך הכל: האם היא יכולה למנוע ממנו, במסגרת העבודה שאנחנו מקיימים בכנסת, שהיא עבודה סיעתית, על פי קווטה סיעתית, מתוך הסכמה של כולנו – האם אנחנו יכולים למנוע את חבר הכנסת הבודד לבוא ולמלא את תפקידו?

רוני בר-און: סדר הדיון כמובן היה צריך להיות – שחבר הכנסת פריצקי ידבר, ואחריו ידבר נציג סיעת "שינוי", אבל קיבלתי פה בקשה, שאני עומד להיעתר לה, לחרוג מסדר הדיון, מכיוון שזה עניין שבאמת יקר לסיעת "שינוי" מאד מאד, כפי שתבינו מיד.

רוני בר-און: יושב ראש הקואליציה צריך לצאת בעוד 5 דקות כדי לסכם את ההסכם הקואליציוני עם "יהדות התורה", ואתם בוודאי לא רוצים לעמוד בדרכו.

רוני בר-און: אז אני אתן ליושב ראש הקואליציה לדבר.

ראובן ריבלין: גם זה יחייב דיון אצלך, שכן ועדת הסכמות היא זו שקבעה את מבנה ועדות הכנסת, ואני לא יודע איך הם עושים re- shuffle, דבר שעוד לא קרה, אלא בהסכמה.

גדעון סער: מכובדי היושב ראש, תודה שנעתרת לבקשתי.

גדעון סער: מכובדי, יושב ראש הכנסת.

גדעון סער: אני רוצה לומר מספר דברים.

גדעון סער: אחד, לעניין השאלה שהעלית בפתח הדברים.

גדעון סער: אין ספק שוועדת הכנסת היא הכתובת לדברים, גם אם ברגע זה היא איננה יכולה לתת לחבר הכנסת פריצקי את אותו סעד אשר הוא מבקש, כאשר חבר הכנסת פריצקי מפנה את תשומת הלב או את הזרקורים לבעיה שאורכת שבועות או חודשים ארוכים, או בדגש – מאז חזרנו מפגרת הקיץ, שזה כבר למעלה מחודשיים.

גדעון סער: אני מכיר את הנושא הזה, וניסיתי, כאשר סיעת "שינוי" היתה חברה בקואליציה, לסייע בפתרונו.

גדעון סער: מקובלת עלי חוות דעת היועצת המשפטית של הכנסת במובן האופרטיבי.

גדעון סער: אני לא מציע לפעול בניגוד לייעוץ משפטי.

זהבה גלאון: למה?

גדעון סער: אני אומר בדיוק את הדברים, את עמדתי.

גדעון סער: אני תמיד שואל על דבר מסוים – האם אני לא יכול, או שהייעוץ המשפטי חושב שזה לא ראוי.

גדעון סער: אם הוא חושב שזה לא ראוי, אני יכול לחשוב שזה כן ראוי.

גדעון סער: אם הייעוץ אומר לי: אתה לא יכול, אז קשה לי מאד לומר מדוע אני כן יכול.

גדעון סער: היא אומרת, בעצם, שאנחנו, במצב המשפטי הקיים – ואני מדגיש: קיים – אנחנו לא רשאים להחליט שהסיעה התפלגה ממנו.

גדעון סער: אבל, אנחנו איננו יכולים גם לעמוד מנגד מול הבעיה, ובזה אני רוצה להעיר, באמת בידידות, ולא בסרקזם, למרות שאפשר להעיר בסרקזם, לחברי, יושב ראש סיעת "שינוי".

גדעון סער: כאשר אתה אומר: אנחנו נמצא לו ועדה, מיד אחרי שלכל חמשת שרי "שינוי" כולל השר, לשעבר, ברילובסקי נמצא פתרון לעניינם, אז נפנה ונמצא פתרון לחברנו - - -

רשף חן: זה לא מה שאמרתי.

גדעון סער: כך אמרת.

רשף חן: הולך להיות פה re-shuffle.

רשף חן: כשנעשה את ה- re-shuffle הוא ישובץ, כמו כולם.

גדעון סער: אבל אנחנו יודעים שחבר הכנסת פריצקי נאלץ לעזוב את הממשלה לפני 5 חודשים.

רשף חן: ועד לפני שבועיים, אתה יודע, שהוא ניהל משא ומתן.

רשף חן: שכחת?

גדעון סער: לא שכחתי, אבל אני אגיד לך משהו: אני ואתה חברים בוועדות, והזמן לא דוחק.

גדעון סער: חבר הכנסת פריצקי במצב שונה, והוא, בתקופה הזו, אינו יכול למלא את תפקידו הפרלמנטרי, ולכן מידת אורך הרוח, או ההתאזרות בסבלנות, גם חייבת להיות - - -

רוני בר-און: אנחנו נקבע את מידת אורך הרוח והסבלנות.

גדעון סער: אני אומר דבר כזה: לדעתי, לגופו של עניין, מי שאמר – ןכל הדבר הוא ניסיון להצגה מלאכותית.

גדעון סער: אם באה "שינוי" להסביר לנו כיצד חבר הכנסת פריצקי ישתלב מחדש ב "שינוי" ושב האושר למעונם המשותף – קשה לקנות את זה, כי כולנו יודעים את המציאות.

גדעון סער: כולנו קוראים עיתונים, כולנו חיים בבניין הזה.

גדעון סער: גם לא כדאי להתמיד בקו אשר כל העולם כולו יודע שאיננו נכון.

גדעון סער: ולכן, אני מציע, מאחר שלדעתי המצב הנוכחי אינו טוב לשני הצדדים: חבר הכנסת פריצקי אינו רווה נחת, אך הוא גם לא טוב ל "שינוי"- אם הייתי נותן עצה חברית לחבריי ב "שינוי" הייתי אומר להם: האינטרס העליון שלכם הוא שהציבוריות הישראלית תפסיק לעסוק באותו סכסוך מפורסם שהתגלה לפני כמה חודשים.

גדעון סער: אתם, כמובן, רשאים שלא לקבל את העצה, אבל בזה שאתם לא מקבלים את העצה אתם מחריפים בעיה שגורמת לכם נזק ממשי.

גדעון סער: היא בראש ובראשונה גורמת לכם נזק כבד, ממש.

רוני בר-און: יש פרשנות תכליתית, ויש חקיקה תכליתית.

גדעון סער: נכון.

גדעון סער: היא יכולה - - -

רשף חן: ויש חקיקה פרסונלית ופרשנות פרסונלית.

זהבה גלאון: אבל זה מעלה צורך ברביזיה, רבותיי.

גדעון סער: אם המצב הזה נותר ללא פתרון משביע רצון.

גדעון סער: פתרון משביע רצון הוא גירושין.

גדעון סער: זה הפתרון, וכל דבר אחר הוא לא אמיתי.

רשף חן: אתה זוכר שהוא יכול לפרוש בכל עת, הוא רק צריך לוותר על הכסף.

רוני בר-און: הם מתווכחים על החוט המאריך, נו.

רוני בר-און: אנחנו נתווכח על החוט המאריך.

קריאות: - - -

רוני בר-און: חברים.

רוני בר-און: אני לא נתתי את זה כדי לקיים דו שיח, אני חרגתי מסדר הדיון.

גדעון סער: אני לא - - שום דבר ולא אומר שום דבר, אשר הוא היה – או בידיעתי, מתוך השיחות שקיימתי עם שני הצדדים, ואני לא רוצה להתייחס לכל השאלות שהן במחלוקת בין הצדדים.

גדעון סער: זה, אני חושב, דבר נכון לעשות.

גדעון סער: אבל אני אומר את הדבר הבא: אם לא יהיה פתרון בין הצדדים, ואם אנחנו לא יכולים להעניק סעד במצב המשפטי הקיים, ואם אנחנו מכירים בעובדה שאנחנו חייבים לפתור את המצב, הפתרון היחידי יהיה בחקיקה.

גדעון סער: זה רע.

גדעון סער: למה זה רע?

גדעון סער: כי ידוע ש hard cases make bad law.

גדעון סער: זה לא טוב לתקן חוק בגלל מקרה כזה, אבל אם הוא לא נפתר באופן אחר, אז יש נסיבות שבהן - - יהיה לנו קשה מאד לאבחן בחקיקה מקרה כזה ממקרים אחרים.

גדעון סער: לכן, אני רק אומר את זה, שאין התלהבות בעניין הזה.

גדעון סער: אני חושב שהוועדה, אם היא יכולה לעשות היום דבר, הוא להפנות קריאה לשני הצדדים אשר יבואו, בפרק זמן כזה או אחר, שצריך להיות סביר – שבוע, שבועיים, לבוא לפה עם הפתרון, כדי למנוע מאתנו ללכת בנתיב שהוא אינו רצוי.

רוני בר-און: תודה רבה, ובהצלחה.

רוני בר-און: חבר הכנסת פריצקי, בבקשה.

רוני בר-און: אם אפשר רק לא לחזור על דברים שאמרתי בשמך, ואשר עלו על השולחן כבר.

ראובן ריבלין: זו הודעה שנמסרה לרשם המפלגות?

יוסף יצחק פריצקי: זה מהאתר הרשמי.

יוסף יצחק פריצקי: הודפס הבוקר.

יוסף יצחק פריצקי: אתר רשמי של מפלגה, הנה.

רשף חן: אני אדאג שנוסיף את שמו בחזרה, ונכתוב מה אנחנו חושבים עליו?

רשף חן: יותר טוב ככה.

יוסף יצחק פריצקי: אדוני, באמת.

זהבה גלאון: אתם כל כך עלובי נפש, אלוהים.

רשף חן: בניגוד לכם, שגדלות הנפש שלכם היא מופלאה.

רשף חן: אני אזכיר לך מה הוא עשה, זהבה.

רוני בר-און: נא להתאפק.

יוסף יצחק פריצקי: אדון רשף חן, תיזהר שלא תגיע לוועדת האתיקה - -

רשף חן: כפרתי כחבר סיעה שלו.

רשף חן: אתה יכול להפנות אותי לאיזו ועדה שאתה רוצה.

רוני בר-און: אני יכול לבקש מכם?

רוני בר-און: סדר אני יכול לעשות?

רוני בר-און: אני יכול לבקש לא לשלהב את היצרים פה, בבקשה?

רוני בר-און: גם ממך אני מבקש.

רוני בר-און: לא מתאים לי שאתה חלק בלתי נפרד מהדיון ואתה מאלץ אותי לנקוט נגדך באיזה מין מהלך של קריאה לסדר, שאני לא רוצה לעשות את זה.

רוני בר-און: עזוב את זה, לא צריך להגיד את זה.

רוני בר-און: יודעים מה אתה חושב.

רוני בר-און: אתה לא מוכרח להגיד בקול רם.

יוסף יצחק פריצקי: תודה.

יוסף יצחק פריצקי: עכשיו כך – אין חולק, אני מקווה, שסיעת "שינוי" הודיעה לי שהיא מבקשת שאני לא אשתתף בישיבות סיעה.

יוסף יצחק פריצקי: כמובן שהם לא יכולים למנוע את זה ממני בכוח, אבל זאת היתה הודעתם.

יוסף יצחק פריצקי: עד היום הם הודיעו לי – יש לי מכתב שהוצאתי לחבר הכנסת רשף חן והוא מאושר, חתום, על ידי מזכירת הסיעה.

יוסף יצחק פריצקי: הם הודיעו לי שלא אשתתף בוועדה מן הוועדות, הם הודיעו לי שלא אשא נאומים סיעתיים, הם הודיעו לי שהם לא משתתפים בהחזר הוצאותיי, כנהוג לגבי חברי כנסת אחרים, ואין שום - - , זו זכותם.

יוסף יצחק פריצקי: אני סברתי, אדוני, ואני לא הייתי רוצה להסיט את זה לפסים משפטיים - -

רוני בר-און: איזה החזר הוצאות?

רוני בר-און: אני, למשל פה שנתיים.

רוני בר-און: עוד לא החזירו לי שום החזר הוצאות.

רוני בר-און: אני בסיעה הלא נכונה.

יוסף יצחק פריצקי: מה שמקובל – שהסיעה משתתפת בסכום - - -

רשף חן: לא הסיעה, המפלגה.

יוסף יצחק פריצקי: המפלגה.

יוסף יצחק פריצקי: משתתפת בסכום מסוים בהוצאותיהם של חברי הכנסת בבית הזה – בין אם 20 או 300 שקלים לחודש - - -

רוני בר-און: איזה הוצאות יש בבית הזה?

קריאות: מזנון.

אחמד טיבי: זה לא רק ב "שינוי".

אחמד טיבי: הרבה מפלגות וסיעות בבית הזה - - -

יוסף יצחק פריצקי: דבר נוסף שעושים ב "שינוי", אדוני, והוא דבר ראוי, דרך אגב - - -

רוני בר-און: רגע, אפשר לדעת כמה?

יוסף יצחק פריצקי: 300 שקלים בחודש.

רוני בר-און: לכל חבר כנסת?

יוסף יצחק פריצקי: כן.

רוני בר-און: משלמים על זה מס הכנסה?

רשף חן: אני מאמין שכן.

רשף חן: מפלגת "שינוי".

יוסף יצחק פריצקי: מפלגת "שינוי", סיעת "שינוי" – אינני יודע - - -

רשף חן: לא, לא, לא – זה לא אותו כסף.

קריאות: - -

רוני בר-און: מה זה משנה עכשיו?

רוני בר-און: נו, באמת.

רשף חן: זה משנה.

רוני בר-און: רגע, יש עוד איזה סוג של החזר הוצאות?

יוסף יצחק פריצקי: לא.

יוסף יצחק פריצקי: אני רק נותן את זה כדוגמה.

רוני בר-און: אני מבין שהמלחמה היא על השם, על "שינוי".

יוסף יצחק פריצקי: אני מוותר עליו.

יוסף יצחק פריצקי: אני כבר אומר.

רוני בר-און: רגע, אני שואל אותך:

רוני בר-און: אם אנחנו נהיה מוכנים לראות אותם כמתפלגים ממך – אתה דורש להחזיק בשם "שינוי"?

יוסף יצחק פריצקי: חלילה וחס.

יוסף יצחק פריצקי: מוותר עליו בחפץ לב.

קריאה: נפתר הכל.

רוני בר-און: אז מה הבעיה?

רשף חן: הוא רוצה לפרוש סליחה – מישהו מונע ממנו לפרוש?

רוני בר-און: אתה רוצה גם את הכסף שלו?

רוני בר-און: התפלגתם אתם ממנו.

רשף חן: זה לא הכסף שלו, סליחה.

רשף חן: זה הכסף של מדינת ישראל.

ראובן ריבלין: זה הכסף שלו ושלך למטרות מסוימות.

רשף חן: אני אזכיר לך שכשהוא מתפלג, אז הוא מקבל לא יחידת מימון אחת, אלא שתיים.

רשף חן: אני אזכיר לך שהואיל - -

רוני בר-און: אתה תמשיך לקבל 14?

רשף חן: אדוני היושב ראש – אילו היו שליש מחברי הסיעה מבקשים להתפלג כדת וכדין, עכשיו, לא היו מקבלים כסף.

רשף חן: אנחנו עדיין בתוך השנתיים הראשונות.

רשף חן: אני מזכיר לכם את חוק מימון מפלגות רוצה לפרוש?

רשף חן: יפרוש.

רשף חן: אני אחרון שאמנע ממנו לפרוש.

רוני בר-און: קריאת הביניים הסתיימה.

ראובן ריבלין: הכסף של המדינה ניתן למפלגה על פי מספר חבריה.

ראובן ריבלין: אם אתה אומר שאתה 14, אתה לא רשאי לקבל 15.

רשף חן: לא, אדוני.

רשף חן: לא.

רשף חן: במקרה של פרישה, ובמקרה של התפלגות בשנתיים הראשונות, ובמקרה של התפלגות בשנתיים הראשונות - - -

ראובן ריבלין: הוא לא פורש.

ראובן ריבלין: אתה מוציא אותו מ - - -

רשף חן: הוא רוצה ליהנות מכל העולמות.

רשף חן: אילו היה שליש והיה מתפלג – עדיין הוא לא היה מקבל את הכסף.

ראובן ריבלין: אני לא מדבר על הצד האמוציונלי.

ראובן ריבלין: אני מדבר על המצב כפי שהוא כרגע.

ראובן ריבלין: יש חבר כנסת שנבחר במסגרת סיעה.

ראובן ריבלין: הסיעה אומרת: לא יהיה חלקך עמנו, מסיבות כאלה או אחרות.

ראובן ריבלין: זאת אומרת, היא מוציאה אותו מהכלל, לא הוא הוציא את עצמו מן הכלל.

ראובן ריבלין: עכשיו, שאל אותך יושב ראש הוועדה את השאלה המרכזית, כי בדרך כלל, כשאתה לא רוצה אותו, אתה לא יכול להתפלג ממנו, כי אז אתה מתיר לו - - -

רשף חן: לא, לא.

רשף חן: זה לא המצב.

רשף חן: גם במצב הזה – הרוב קובע.

ראובן ריבלין: יכול להיות, המצב הוא - - -

רשף חן: זה לא הוויכוח.

רשף חן: הסיטואציה לא קיימת.

ראובן ריבלין: הואיל והשליש הוא מחייב, הוא מחייב גם לגבי הרוב.

ראובן ריבלין: אז אני אומר לך: בא חבר הכנסת פריצקי ואומר: הואיל והוא הוצא מן הכלל, ואתה אומר בריש גלי – קרעתי קריעה, ישבתי "שבעה", ואינני רוצה לראות אותו, הוא לא קיים ולא - - -

רשף חן: הדבר היחיד שאמרנו הוא שאנחנו לא רוצים לראות אותו בכנסת, ואנחנו עדיין אומרים.

רשף חן: לצערי החוק מחייב את כולנו, צר לי על זה.

ראובן ריבלין: יגיע היום שהטובים יחליטו לעומת הרבים, את זה אני יודע.

רוני בר-און: אני ניסיתי, רק בעניין של השם - - -

רשף חן: בעניין השם אין מחלוקת.

רוני בר-און: הוא לא רוצה את השם, אתם לא רוצים את השם, בסדר.

רוני בר-און: בואו נחשוב הלאה.

יוסף יצחק פריצקי: ולכן אני סבור שעדיין – נעשה כאן אקט של התפלגות, ומה שצריך הוא בעצם אישור פורמלי של ועדת הכנסת.

יוסף יצחק פריצקי: ועדת הכנסת רשאית לדון ולומר: האקט הזה הוא לא של התפלגות.

יוסף יצחק פריצקי: זאת אומרת: העובדות אינן מצדיקות התפלגות.

יוסף יצחק פריצקי: אני חולק, בכל הכבוד הראוי, על חוות הדעת המשפטית האומרת שההודעה , לכאורה, היא משהו קונסטיטוטיבי, זאת אומרת: היא משהו שבלעדיו – אין.

יוסף יצחק פריצקי: ואני אומר: גם אם כך, הנה ההודעה.

יוסף יצחק פריצקי: יש הודעה.

יוסף יצחק פריצקי: הלכה הסיעה והודיעה לי, ואני חוזר ואומר: בשער בת רבים – בהודעות לעיתונות, באתר האינטרנט שלה, בכל מקום שלא יהיה, אומרת: לא יהיה חלקך עמנו.

יוסף יצחק פריצקי: בבקשה.

יוסף יצחק פריצקי: לא יהיה חלקי עמכם, תנו לי לפעול.

רוני בר-און: תענה לי, בטובך, לשאלה: מה בקשר לטענות של חבר הכנסת רשף חן, יושב ראש הסיעה, שאתה איננה שייך אליה, לכאורה, כי לא קדמה לפנייתך לוועדת הכנסת כל פניה מסודרת אליו, ועל כך שהדבר הזה מוזר בעיניו.

יוסף יצחק פריצקי: אוי.

רוני בר-און: עזוב את האנחות.

רוני בר-און: הפרוטוקול לא קולט אנחות.

יוסף יצחק פריצקי: אדוני, בכל הכבוד הראוי.

יוסף יצחק פריצקי: אני חושב שחבר הכנסת רשף חן ניהל עמי משא ומתן.

יוסף יצחק פריצקי: בחלק התייעצנו עם היועצת המשפטית היושבת כאן, מולנו, יש מכתב שיצא אליו ממני, שגיבש את הדברים.

רוני בר-און: היו פניות, היו פניות, בסדר.

יוסף יצחק פריצקי: בוודאי.

יוסף יצחק פריצקי: היו פניות והיו שיחות.

רוני בר-און: עכשיו – לטענה שחלק ניכר מטענותיך העובדתיות אינו תואם את המציאות.

רוני בר-און: אתה זוכה, לפי טענת חבר הכנסת רשף חן, לשירותי סיעה מלאים.

יוסף יצחק פריצקי: אדוני, אם לא מרשים לי להיכנס לישיבות של - - -

יוסף יצחק פריצקי: התשובה היא – לא, איך אני יכול, אם אני לא בא לישיבת סיעה?

רשף חן: סליחה.

רשף חן: אתה שם לב שהוא מדבר רק על ישיבות סיעה?

רוני בר-און: אני מסביר לך עוד פעם – הוא אמר לך: שאלתי אותו.

רשף חן: איזה שירותי סיעה הוא לא מקבל?

רוני בר-און: איזה שירותי סיעה אתה לא מקבל?

יוסף יצחק פריצקי: למשל – אני חוזר ואומר: מה שמקובל ב "שינוי" הוא שכל חבר כנסת מביא את הצעות החוק שלו לפני הסיעה.

יוסף יצחק פריצקי: הסיעה דנה בהן, ומחליטה אם לאשר או לא.

יוסף יצחק פריצקי: אני אינני משתתף בישיבות סיעה.

יוסף יצחק פריצקי: איך אני יכול - - -

רוני בר-און: אתה לא מוזמן?

רשף חן: הוא לא רק מוזמן, אלא הוא נדרש לעשות את זה.

רוני בר-און: חבר הכנסת רשף חן, תעשה לי טובה.

רשף חן: אנחנו מלבנים את הדברים, זה טוב.

רוני בר-און: אני מדבר על שירותי סיעה במובן הטכני או במובן המהותי.

רוני בר-און: הסיעה עוצרת את הפעילות שלך כחבר כנסת, או לא מוכנה להדפיס לך ניירות מכתבים?

רוני בר-און: לא ביקשת, ולכן גם לא קיבלת.

יוסף יצחק פריצקי: נכון.

רוני בר-און: תרשה לי: האם ניסית להעלות הצעת חוק והצעה לסדר, בכלל, אי פעם, ונענית בשלילה?

קריאה: מה זה הצעה לסדר?

קריאה: היא עוברת - - -

רוני בר-און: אני כל שבוע מציע, וכל שבוע אומרים לי: אהוד יתום תפס.

קריאות: - -

ראובן ריבלין: בהזדמנות חגיגית זו של פריצקי נגד "שינוי", אני מציע לכם גם ללמוד את העניין הזה: חבר כנסת, כבודד, רשאי להגיש הצעה לסדר, וכל המקדים זוכה מבחינת - - אם הוא רק עוקף את הסיעה.

ראובן ריבלין: מה שיקבע אצלי - - -

רשף חן: זה לא נכון.

רשף חן: יש תיאום, והראשון שמגיע לסיעה, למנהלת הסיעה, הוא הזוכה, ואנחנו מקיימים את זה לגבי חבר הכנסת פריצקי.

ראובן ריבלין: הצעה רגילה – רק דרך סיעה.

ראובן ריבלין: הצעת חוק פרטית – רק דרך סיעה, הצעה דחופה – כל המקדים זוכה.

רשף חן: ואז מה יעשה היושב ראש כאשר תהיינה שתי הצעות זהות מאותה סיעה?

רוני בר-און: מי שהקדים.

רשף חן: זה לא נכון לעשות - - את זה.

רשף חן: צריך לתאם.

רוני בר-און: ביקשת להגיש הצעות חוק והצעות לסדר ונדחית?

יוסף יצחק פריצקי: אני רוצה להסביר, אדוני היושב ראש – לא ביקשתי, כי הדרך לעשות זאת, בסיעת "שינוי" יהיה לבוא לישיבת - - ,לקיים, אם הנהלת הסיעה אינה מסכימה לקיים דיון, אם אינני בא לישיבת הסיעה, מה יש לי להגיד?

יוסף יצחק פריצקי: עכשיו, הגשתי הצעות חוק פרטיות.

רוני בר-און: ב "שינוי" אי אפשר להגיש הצעות חוק בלי דיון בהנהלת סיעה?

רשף חן: רוני בריזון ואני צריכים לאשר את זה.

רשף חן: הוא לא הגיש לנו אף הצעת חוק.

רוני בר-און: רגע, אני רוצה להבין: חבר כנסת, ללא הרשאה שלך ושל חבר הכנסת בריזון - - -

רשף חן: בדיוק.

רשף חן: נניח שהוא רוצה להעלות חוק שרוצה לחייב את כל אזרחי מדינת ישראל לאכול רק כשר, לא נאפשר לו, כי זה בניגוד למצע המפלגה שלנו.

רשף חן: ולדעתי כך צריך להיות.

ראובן ריבלין: ונניח שהוא יגיש את זה למזכירות הכנסת, בלי לשאול אותך – זה יעלה בדף הכחול, על שולחן הכנסת - - -

ראובן ריבלין: כמובן שבקווטה, אני אתן לו זכות דיבור ואכניס את זה לסדר היום, על פי הסכמת הסיעה.

ראובן ריבלין: השאלה שלי היא: מה יקרה כאשר אתם תבואו ותתעמרו בחבר כנסת, ולא תעלו אף הצעה שלו.

רשף חן: אם נתעמר, אדוני, זה יהיה מצב אחד.

רשף חן: אני אומר את דבריי: הוא יזכה לגישה עניינית, כמו כל חבר סיעה.

זהבה גלאון: כמו שהיה עד עכשיו.

רשף חן: הוא לא ביקש אפילו פעם אחת.

רשף חן: הוא לא ביקש.

זהבה גלאון: אבל אנחנו יודעים למה.

רוני בר-און: הוא לא ביקש.

רשף חן: ומה שהוא ביקש – קיבל.

רשף חן: ביקש הצעות לסדר, אתמול, נדמה לי - קיבל.

רשף חן: אתמול.

רשף חן: לא, לא.

רשף חן: גם לפני אתמול.

יוסף יצחק פריצקי: למעשה אני סיימתי.

יוסף יצחק פריצקי: אני מחרה מחזיק אחרי יו"ר הקואליציה.

יוסף יצחק פריצקי: אני לא חושב שזה טוב ללכת נגד ייעוץ משפטי, למרות שאני חולק עליו, בכל הכבוד הראוי.

יוסף יצחק פריצקי: אני רוצה להציע איזושהי הצעה – אני לא מבין מה קרה בסיעת "שינוי".

יוסף יצחק פריצקי: אנחנו היינו קרובים להסכם.

יוסף יצחק פריצקי: אנחנו, בעצם, ניסחנו טיוטה סופית ואחרונה - - -

רוני בר-און: ומה קרה?

יוסף יצחק פריצקי: היינו קרובים להסכם.

יוסף יצחק פריצקי: אני מוכן לחתום על הטיוטה בזה הרגע, עכשיו.

רוני בר-און: ומרשים לנו לראות אותה?

יוסף יצחק פריצקי: בזה הרגע, עכשיו, אני מוכן לחתום עליה.

רוני בר-און: מרשים לנו לראות אותה?

רוני בר-און: אני לא אדרוש אותה בכוח, כמו שבית משפט יכול לדרוש.

רשף חן: אתה יכול לדרוש מה שאתה רוצה.

רשף חן: אני רגיל שמשאים ומתנים נשארים חסויים, אבל אפשר לעשות מה שרוצים.

יוסף יצחק פריצקי: תנו לי רק לסיים: אני מוכן, אדוני, להפקיד בידך, בידיו של יושב ראש הכנסת, בין כבורר, בין כמפשר, בין כמגשר, בין כמה שרק לא יהיה.

רוני בר-און: באמת תאר לך שיושב ראש הכנסת יישב על הסכם הפשרה הזה.

רוני בר-און: אם אתה לא מוכן שרק הוא, אני מוכן להכניס את הראש שלי למיטה החולה הזו - -

רשף חן: אני מודה לשניכם, ואני אבוא לכל פגישה אצל יושב ראש הכנסת.

רשף חן: אני לא מוכן למנות אף אחד כבורר בעניין הזה.

קריאות: - -

זהבה גלאון: לא אמרת כלום על חברות בוועדות.

יוסף יצחק פריצקי: זה ברור, חברות בוועדות.

זהבה גלאון: שום דבר לא ברור.

קריאות: - -

יוסף יצחק פריצקי: לי גם יש איזושהי תחושה עמומה, יכול להיות שאני טועה בה, אבל זו תחושה – שכאשר יעבור זמן חלוקת הוועדות, אז ינהיגו מנהג ב "שינוי" שמי שהיה שר מטעמם, ושר כלכלי, צריך להיות בוועדת הקישוט.

רשף חן: אין ועדה כזו.

יוסף יצחק פריצקי: כך אני מניח.

יוסף יצחק פריצקי: ימצאו ועדה כזו כדי לצאת ידי חובה.

יוסף יצחק פריצקי: רשף חן: אדוני היושב ראש.

יוסף יצחק פריצקי: ראשית, זה באמת לא סוד, שסיעת "שינוי" ומפלגת "שינוי" רואים בחומרה רבה מאד את המעשים שעשה חבר הכנסת פריצקי, וחושבים שלאדם שעשה מעשים כאלה חמורים אין מקום בייצוג הציבורי.

רוני בר-און: זה לא נושא הדיון.

רוני בר-און: זה לא מעניין אותי.

רשף חן: נדמה לי שזה בהחלט נושא הדיון.

רוני בר-און: לא מעניין אותי על מה גבה טורא ביניכם.

רוני בר-און: מעניין אותי לעשות או שלום בית או פירוד.

רשף חן: והאמת היא – לא יהיה לא זה ולא זה.

רשף חן: ואמת היא שאנחנו, במפלגה – ואני מבקש לקיים פה אבחנה, בראש לפחות – בין מפלגה ובין סיעה בכנסת.

רשף חן: במפלגה, במסגרת של המשפט הפרטי חצי-ציבורי שחל על מפלגות, נוקטים בהליכים להרחקתו מהמפלגה.

רשף חן: אילו היה תלוי בנו, היינו נוקטים גם בהליכים להרחקתו מהכנסת.

רשף חן: לצערי, החוק מחייב אותנו, כמו כל אחד אחר, ואנחנו לא יכולים להרחיק אותו מהכנסת.

רשף חן: במצב הזה, המצב המשפטי, לדעתי, ואני מקבל ב- 100% את חוות הדעת של היועצת המשפטית של הכנסת, אנחנו חייבים לאפשר לו לתפקד, כחבר כנסת.

רשף חן: אנוס על פי הדיבור, אנוס על פי החוק, אין לנו ברירה, בעניין הזה.

רשף חן: בעניין הזה, אני, מהרגע הראשון, יצרתי בעיניי אבחנה בין שלושה דברים, שלושה פרקים: האחד הוא מצב של ייצוג הסיעה.

רשף חן: צו שבו חבר סיעה הולך ומדבר בשם הסיעה.

רשף חן: המקרה המובהק זה בדיון סיעתי.

רשף חן: במצב הזה, לדעתי – אנחנו לא חייבים, ובוודאי גם לא רוצים לאפשר לחבר הכנסת פריצקי לדבר בשם סיעת "שינוי" בכנסת.

רשף חן: נדמה לי שהעמדה הזו נתמכת בחוות הדעת.

רשף חן: נושא אחר הוא נושא של אמון אישי.

רשף חן: לא סוד הוא שאין לנו אמון אישי בחבר הכנסת פריצקי, ולפי בקשתו של היושב ראש – אני לא ארחיב כאן למה.

רשף חן: לא סומכים עליו.

רשף חן: לא מעונינים לשתף אותו בהתייעצויות הפנימיות שלנו, שהן חוץ תקנוניות, של איך אנחנו רוצים לנהל את העניינים, איך אנחנו רוצים להתמודד.

רשף חן: אנחנו חוששים – אני יכול להביא לכם שורה של כתבות, שלדעתי, אגב, כבר מתקרבות - - -

רוני בר-און: אבל - - -

רשף חן: אני מבקש לתת לי לסיים את דבריי.

רשף חן: אני יכול להביא לכם שורה של התבטאויות בתוך הבית ומחוץ לבית, שלפי דעתי כבר קרובים מאד לפרישה של חבר הכנסת פריצקי מהסיעה.

רשף חן: התבטאויות מאד עוינות למפלגת "שינוי".

רשף חן: זה לא מקרה, לכן, שאנחנו לא סומכים עליו.

רשף חן: אני גם בהחלט יכול להבין אותו.

רשף חן: היחסים הם אכן לא טובים.

רשף חן: לכן אני חושב שבמסגרת זכויותינו אנחנו לא מזמינים אותו להתכנסויות של חברי הסיעה.

ראובן ריבלין: התבטאויות יוצרות אקט קונסטיטוציוני שמהוות - - שיכולות ל - -

רשף חן: אם אדוני יעיין בסעיף61 וסעיף 59 לחוק הכנסת - התשובה היא: כן.

רשף חן: אני אומר: יש התפלגות, שאגב – מצריכה הודעה כתובה מטעם הסיעה, או של הקבוצה המתפלגת.

רשף חן: זה לפי סעיף 59, ויש את סעיף 61 שמדבר על פרישה.

רשף חן: סעיף 61 לא אומר מה היא פרישה, אלא מפנה לסעיף 6 (א) לחוק יסוד: הכנסת.

רשף חן: שם נאמר שפרישה היא לרבות הצבעת אי אמון בניגוד לעמדת הסיעה תוך קבלת תמורה.

רשף חן: עכשיו, שאלה מעניינת היא: מה פירוש "לרבות"?

רשף חן: לעניות דעתי, הפירוש המשפטי של "לרבות" זה שיש גם דברים אחרים.

רשף חן: התנהגות מסוימת, לכן, קובעת - - -

ראובן ריבלין: 61, עם כל הכבוד, מדבר על אקט של חבר הכנסת - - -

רשף חן: נדמה לי שהבקשה שלו כאן מקיימת את האקט הזה.

ראובן ריבלין: יש by conduct?

ראובן ריבלין: יש פרישה by conduct?

רשף חן: עם ה "לרבות" – כן.

רשף חן: חד משמעית – כן.

רשף חן: בסעיף 6 (א), האופן של פרישה, על פי החוק, אדוני היושב ראש, הוא בהצבעת אי אמון.

רשף חן: הפרישה מתבצעת בהצבעת אי אמון, כך שזה בהחלט by conduct.

רשף חן: בוודאות.

רשף חן: השאלה – האם יש conducts נוספים, או שאין.

רשף חן: אכן, קבלת דבר, נושא שאני מציע שנשאיר אותו לזמן שיגיע לו.

רשף חן: לכן, חד משמעית, אנחנו לא מאפשרים לו להשתתף בישיבות הסיעה, זה נכון.

רשף חן: לגבי פרלמנטריות אישית- על פי התקנון ועל פי ההערה - - -

ראובן ריבלין: אם חבר הכנסת אהוד יתום הוא בעד התנתקות, למרות שכל הסיעה היא נגד – האם זו פרישה by conduct?

רשף חן: אני חושב שלא.

ראובן ריבלין: מה, רק השמצות או - - -?

רשף חן: אדוני היושב ראש.

רשף חן: אני חושב שיש כמות מסוימת של עובדות שבהחלט יכולות לבסס פרישה by conduct, אבל נחצה את הגשר הזה אם וכאשר נגיע אליו.

רשף חן: אני לא מבקש - - בעניין הזה.

רשף חן: אם אני יכול להמשיך – לעניין עצמו.

רשף חן: לגבי הצעות חוק, מהרגע הראשון הובהר לחבר הכנסת פריצקי, שהוא יקבל בדיוק את אותו יחס כמו כל חבר סיעה אחר.

רשף חן: יקבל את המכסה שלו, במועדים כמו כל החברים האחרים, יקבל בדיוק את אותו יחס כמו חבר סיעה אחר.

רשף חן: יש לזה גם צד שני.

רשף חן: הצד השני הוא שהוא צריך לפעול כמו כל חבר סיעה אחר במובן זה שלהעביר את הצעות החוק אל חבר הכנסת רוני בריזון ואלי.

רשף חן: אנחנו נתייחס אליהן בצורה עניינית לחלוטין.

רשף חן: העובדה שזה חבר הכנסת פריצקי לא תעלה ולא תוריד.

רשף חן: הוא יקבל, בעניין הזה, בדיוק את אותו יחס כמו חבר סיעה אחר.

רשף חן: כנ"ל לגבי הצעות רגילות לסדר.

רשף חן: כנ"ל – וכאן אני חלוק על יושב הראש – אני חושב שנכון וחשוב שאנחנו נקיים את הנוהג של תיאום בין חברי הסיעה, כדי שלא יהיה מצב שהנשיאות מקבלת יותר מהצעה אחת לסדר, דחופה, מאותה סיעה.

רשף חן: לכן, ההנחיה החד משמעית שלי למנהלת הסיעה היא: שאם חבר הכנסת פריצקי, כמו כל חברי הסיעה האחרים – הוא הראשון שמבקש נושא דחוף לסדר היום, הנושא הזה ילך על שמו, ויוגש לנשיאות, כמו כל חבר סיעה אחר.

רשף חן: זה מביא אותנו כאן לעניין הוועדות.

רשף חן: אני הייתי בדעה, שונה מדעתה של היועצת המשפטית, שחבר סיעה שיושב בוועדה, מתפקד כנציג של הסיעה בוועדה.

רשף חן: בדומה, למשל, לדיון סיעתי.

רשף חן: אני הסתמכתי בעניין הזה על תקנות הכנסת, שאומר, ברחל בתך הקטנה, שהייצוג בוועדות הוא סיעתי, ולא אישי.

רשף חן: היועצת המשפטית של הכנסת חושבת אחרת.

רשף חן: אני מקבל את דעתה, ומסיר את דעתי מפני דעתה.

רשף חן: כתבתי את זה במכתב.

רשף חן: לגבי המועד של המינוי – הנושא של מינויי כל השרים שלנו זה צירוף מקרים.

רשף חן: אילו המצב היה רגיל, ועדיין היינו בקואליציה, אז ודאי היינו יושבים עכשיו ומחליטים לאיזה ועדה או ועדות לשלוח את חבר הכנסת פריצקי.

רשף חן: הואיל שכפי שהיושב ראש כאן הזכיר בפתח דבריו, עומד להיות re shuffle בכנסת, כל הוועדות הולכות להשתנות, אני מעריך שבשבועיים הקרובים יהיה re shuffle בכנסת.

קריאה: - -

רשף חן: בוודאי הסכמתי נתונה.

רשף חן: כלומר, כאן, הסכמתי נתונה.

רשף חן: דיברתי על זה עם יושב ראש הקואליציה יותר מפעם אחת.

רשף חן: דעתי היא שמה שאנחנו צריכים לעשות זה בעצם לחזור למצב של ועדה מסדרת, ולעשות re shuffle בכנסת.

רשף חן: בוודאי הולך להיות re shuffle בתוך סיעת "שינוי", כשהמצב שבה השתנה לחלוטין.

רשף חן: ברגע שאנחנו נדע מה המצב של המבנה הקואליציוני, אנחנו נבצע את ה- re shuffle הזה.

רשף חן: אני מדבר על פרק זמן של – אני לא יודע מתי ייגמר המשא ומתן הקואליציוני, אני מניח – שבוע, שבועיים.

רשף חן: שמעתי שראש הממשלה מתכוון להביא ממשלה בשבוע הבא, ואני מעריך שהתהליך הזה יקרה בכנסת, אז בסמוך לאחר מכן.

רשף חן: במסגרת הזו, על פי חוות הדעת של היועצת המשפטית של הכנסת, חבר הכנסת פריצקי ימונה, הוא ייבחר לוועדה וועדות של הכנסת.

רשף חן: אני רוצה רק לומר דבר נוסף, בהתייחס לדברים הכלליים שיושב ראש הכנסת העלה.

רשף חן: ראשית, אני לא בטוח שכדאי לקשור את הנושא הספציפי הזה לשאלה המאד מעניינת שיושב ראש הכנסת העלה, שהיא שאלה כללית: מה מידת המשמעת שסיעה יכולה לכפות על חבריה.

רשף חן: דעתי היא - -

ראובן ריבלין: כמה מחייבת אותי, כמסדר סדר היום וקובע הדוברים – משמעת סיעתית.

רשף חן: נדמה לי, דעתי, כאן, וללא שום קשר למקרה של חבר הכנסת פריצקי, שאת עמדתי לגביו הבהרתי כאן בצורה מאד ברורה – אני חושב שעל פי החוק אנחנו נבחרים לכאן לא כבודדים אלא כסיעות.

רשף חן: על פי התקנון אנחנו מתפקדים כאן לא כבודדים, אלא כסיעות.

רשף חן: והמצב הזה צריך להישמר.

רשף חן: הנכון הוא שאסור להשתמש במצב הזה לרעה.

ראובן ריבלין: בזמן הצבעה אתה לא אומר: סיעת "שינוי" 15 קולות בעד החוק הזה.

ראובן ריבלין: אני קורא בשמות – חבר הכנסת רשף חן – בעד, או נגד, וחבר הכנסת פריצקי – בעד או נגד, ואני סופר את הקולות כפי שהם נשמעים.

רשף חן: אמת, אבל יש לסיעה כלים להתמודד עם זה.

רשף חן: כאשר חבר סיעה שלי הצביע בניגוד לעמדת הממשלה בתקציב – הענשתי אותו.

רשף חן: אבל אדוני רוצה לשלול ממני את היכולת להעניש אותו.

רשף חן: אם אנחנו נלך על הקו שאדוני היושב ראש מציע, למעשה – הזכויות תהיינה אישיות, של כל אחד ואחד מחברי הכנסת.

רשף חן: הסיעה, אז, מאבדת כל עצמה או כוח.

רשף חן: זה הסוף של משמעת סיעתית.

רשף חן: לא יהיה מצב של משמעת סיעתית.

רשף חן: כל חבר, ברגע שהוא נכנס לכאן, כאילו נבחר באופן אישי.

רשף חן: זה לא המצב.

רשף חן: כשהצביעו למפלגת "שינוי" אף אחד לא בחר בי.

רשף חן: הצביעו למפלגת "שינוי".

רשף חן: לכן, גם בהצעות החוק, אני חוזר על מה שאמרתי קודם – חייב להיות, ואני אומר את זה מתוך ידיעה ברורה לגמרי.

קריאה: - -

רשף חן: זו צניעות שהיא במקומה, לגמרי.

רשף חן: זו לא הצטנעות, זה אמיתי.

רשף חן: הדבר האחרון שאנחנו רוצים כאן, כבית, זה להגיע למצב שברגע שנכנסת לכאן, לבית, כל משמעת כלפי הסיעה שלך – נעלמת.

רשף חן: לכן, לסיכום דבריי בקשר לחבר הכנסת פריצקי – בכל מה שקשור לעבודתו האישית, הוא יזכה בדיוק לאותו יחס כמו כל יתר חברי הסיעה, אבל הוא גם יידרש לאותה מידה סבירה של משמעת ותיאום כמו יתר חברי הסיעה.

רשף חן: לא יהיה מצב שמצד אחד, לטובתו הוא עושה כל מה שהוא רוצה, מתעלם מהחובות שמוטלות על יתר חברי הסיעה, ובצד השני - - -

ראובן ריבלין: מה בדבר זכותו הטבעית לנמק מדוע אתה טועה?

זהבה גלאון: אין לו.

רשף חן: לא הבנתי.

ראובן ריבלין: הסיעה תחליט מבלי לשמוע אותו?

רשף חן: אמת.

רשף חן: נקודה שלא נדרשנו אליה עד עכשיו.

רשף חן: אם יהיה מצב של חוק שחבר הכנסת פריצקי יציע, וינסה להעביר דרך חבר הכנסת בריזון - - -

רוני בר-און: לא, לא, על האי אמון.

רוני בר-און: עכשיו אתם מעלים הצעה לאי אמון?

רוני בר-און: הוא רוצה דיון בסיעה אם כן להצביע בעד האי אמון או נגד האי אמון, אתם תכניסו אותו?

רשף חן: אדוני היושב ראש.

רשף חן: התשובה היא: לא.

רוני בר-און: תכריח אותו להצביע אתך?

רוני בר-און: לא הכנסת אותו לדיון אבל הכרחת אותו להצביע אתך?

רשף חן: התשובה היא – כן.

רשף חן: אני מבקש להתייחס לדבריו של יושב ראש הכנסת.

רשף חן: אם יהיה מצב שבו הצעת חוק או הצעה רגילה לסדר שחבר הכנסת פריצקי יעביר דרך חבר הכנסת רוני בריזון ודרכי, ואנחנו נסרב – אנחנו בדרך כלל לא מסרבים, אם נסרב לאפשר לו להעלות אותה, ואז המצב הוא באמת שהנושא עובר לישיבת הסיעה – אני אדאג שהוא יוכל להיכנס לישיבת הסיעה, ולנמק את עמדתו, ולצאת אחר כך מהישיבה.

רוני בר-און: אני מודיע לך אני לא אקבל מהלך מהסוג הזה, אני אמצא מתחת לאדמה דרך לתת ל - - באופן עצמאי.

רשף חן: אני אחראי למעשיי, אני אאפשר לו - - -

רוני בר-און: אל תעבור למצב מהסוג הזה, כי היא מביישת אתכם ועוד יותר - - -

רשף חן: - אני לא מציע שום דבר - -

רוני בר-און: אז אנחנו נכפה עליכם את הפתרונות.

רוני בר-און: אנחנו לא נשב מנגד.

רשף חן: אני לא נבהל – לא מהאיומים של חבר הכנסת סער, ולא מהדברים האלה.

רוני בר-און: מאה אחוז.

רוני בר-און: אנחנו נכפה עליכם את הפתרונות.

רוני בר-און: אנחנו לא ניתן לך להחזיק פה מת חי.

רשף חן: את זה אני מקבל.

רוני בר-און: חד משמעית.

רוני בר-און: ואם אתה אומר שאתה תכניס אותו לנמק את ההצעה שלו, ואתה תדון כשהוא נמצא מחוץ לחדר – מה שנקרא - - חדר מורים, ודנים בגורלו של תלמיד - - -

רשף חן: לא, לא.

רשף חן: לא הבנת.

רשף חן: אני לא אאפשר לו להשתתף בנושאים אחרים שעל סדר היום.

רשף חן: בנושא הזה – ודאי שהוא משתתף.

רוני בר-און: באמת.

רוני בר-און: יש גבול למה שאתה רוצים לרמוס.

רוני בר-און: הבנתי – אתם רוצים לרמוס.

רשף חן: אני מבין שהכנת נאום מראש, ולא משנה מה אני אומר.

רשף חן: לא רומסים אותו.

שאול יהלום: לא רומסים אותו, אז תן לו אפשרות להיות - - -

רשף חן: נקודה נוספת חשובה- נושא הפרישה וההתפלגות.

רשף חן: אני רוצה להפנות את תשומת לב החברים כאן למצב החוקי בעניין הזה.

רשף חן: ראשית – כל חבר כנסת יכול לפרוש מתי שהוא רוצה.

רשף חן: הודעתי, זה מובן מאליו, - - שלא נמנע ממנו.

רשף חן: שנית – אילו חבר הכנסת פריצקי היה שליש סיעה, והיה זכאי על פי דין לפרוש, להתפלג, הואיל ואנחנו עדיין בתוך השנתיים הראשונות של כהונת הכנסת, ההתפלגות הזו לעניין מימון מפלגות לא היתה משפיעה.

רשף חן: התוצאה היתה שההתפלגות היתה מוכרת, הסיעה החדשה שהיתה נוצרת לא היתה ממומנת, ומימון המפלגות של סיעת "שינוי" היה נשאר כפי שהיה, בתוך השנתיים.

רשף חן: זה אם הוא היה מתפלג על פי זכות.

רשף חן: והוא יכול להגיע בדיוק לאותה תוצאה על ידי פרישה.

ראובן ריבלין: הוא לא רוצה להתפלג.

רשף חן: זה הוא בדיוק.

ראובן ריבלין: הוא אומר ף אם אתם מוציאים אותו מן הכלל - -

יוסף יצחק פריצקי: אני יכול לשאול שאלה אחת: בהנחה שאני מוותר, חבר הכנסת רשף חן, על מימון המפלגות, כולו או חלקו – אתה מסכים לפילוג?

רשף חן: האם ההנחה הזו קיימת?

יוסף יצחק פריצקי: אני שואל.

רשף חן: אני לא עונה לשאלות היפותטיות.

יוסף יצחק פריצקי: נניח שאני מוותר על זה.

יוסף יצחק פריצקי: אתה מסכים?

רשף חן: אני לא יודע אם אפשרי.

רשף חן: אני אברר.

קריאות: - -

יוסף יצחק פריצקי: אני אוותר – כן או לא?

רשף חן: התשובה היא – תודיע על פרישה עכשיו.

יוסף יצחק פריצקי: לא פרישה.

יוסף יצחק פריצקי: יש משמועת לפרישה.

יוסף יצחק פריצקי: אני - - מימון.

יוסף יצחק פריצקי: אתה מסכים או לא מסכים?

רשף חן: אם הייעוץ המשפטי יודיע שזה אפשרי – אני אתן לך תשובה.

רשף חן: אני בהחלט אשקול את זה בחיוב.

יוסף יצחק פריצקי: בחיוב.

יוסף יצחק פריצקי: אז עכשיו הבנו את העיקרון.

יוסף יצחק פריצקי: בוא נתווכח על המחיר.

יוסף יצחק פריצקי: שמעת אדוני?

יוסף יצחק פריצקי: הוא מסכים, אבל השאלה היא שאלה של מחיר.

יוסף יצחק פריצקי: העיקרון מובן.

יוסף יצחק פריצקי: זאת אומרת – אני, אולי, צריך לשלם להם.

יוסף יצחק פריצקי: איך אמר ג'ורג' ברנרד שואו?

יוסף יצחק פריצקי: את העיקרון ביססנו, נותר לנו להתווכח על המחיר.

יוסף יצחק פריצקי: אני הרי בכוונה עשיתי את זה – אדוני היושב ראש - - -

ראובן ריבלין: יכול להיות שתקנון האתיקה של הכנסת יכריז בפעם הבאה שמי שעושה דבר כזה לא יהיה חבר כנסת.

ראובן ריבלין: יכול להיות.

ראובן ריבלין: כרגע – זה לא המצב.

רוני בר-און: מכל מקום – אני מבין שלא הרמתם את הכפפה שחבר הכנסת פריצקי זרק - - -

יוסף יצחק פריצקי: לא.

יוסף יצחק פריצקי: העיקרון ברור כבר, אדוני.

יוסף יצחק פריצקי: רק נותר להתווכח על המחיר.

זהבה גלאון: אדוני היושב ראש, אדוני יושב ראש הכנסת.

זהבה גלאון: אני שמחה שדבריי נאמרים אחרי דבריו של יושב ראש סיעת "שינוי" רשף חן.

זהבה גלאון: אני מודה שאני מזמן לא שמעתי נימוקים שהייתי אומרת שהם באים מהבטן, ולא מהראש, דהיינו – מוטיב הנקמה שולט בהם.

זהבה גלאון: בכלל, סיעת "שינוי" יש לה איזו מין פרוגרמה חדשה, לפחות כפי שהיא באה לידי ביטוי כאן, היום בוועדה.

זהבה גלאון: היא רוצה לאחוז במקבל בשתי קצותיו, או בלשון יותר ציורית: גם קרחת, וגם תלתלים.

זהבה גלאון: איך זה הולך על ראש אחד?

זהבה גלאון: אני לא מבינה.

זהבה גלאון: אדוני היושב ראש.

זהבה גלאון: סיעת "שינוי" מתגלה היום, כאן, במלוא עליבותה, ואני רוצה לנמק.

זהבה גלאון: אני רוצה לנמק ואני רוצה בדברים שלי להתייחס לשני רבדים, ברשותך.

זהבה גלאון: האחד – לרובד הבין אישי, והשני – לרובד המשפטי.

זהבה גלאון: אדוני יושב ראש הכנסת, אני רוצה שתקשיב לי.

זהבה גלאון: אני רוצה לומר שאני דוחה, דוחה את חוות הדעת המשפטית של היועצת המשפטית של הכנסת, ולא בפעם הראשונה.

זהבה גלאון: אין מחובתי כחברת ועדת הכנסת לקבל את חוות הדעת המשפטית של היועצת המשפטית.

זהבה גלאון: ראינו את זה במקרה האחרון בהצעת החוק הגזענית של חבר הכנסת הנדל, שלשמחתה של הכנסת נפלה במליאה, כאשר היועצת המשפטית של הכנסת אישרה את זה.

זהבה גלאון: למה אני אומרת את זה?

זהבה גלאון: חוות הדעת, לכאורה – יש לה תימוכין שמתבססים על התקנון ועל החקיקה, חוות הדעת הזו יוצאת מנקודת ההנחה שחברי סיעת "שינוי" הם מלאכים, ואני רוצה להזכיר לאדוני שגם מלאכים זה כבר לא מה שהיה פעם.

זהבה גלאון: ולמה אני מזכירה את זה?

זהבה גלאון: אני הולכת לסעיף שאומר, ואני מצטטת: "ראה מקרה זיסמן וקהלני".

זהבה גלאון: היועצת המשפטית מצטטת את זה.

זהבה גלאון: שמענו את הדברים של חבר הכנסת רשף חן.

זהבה גלאון: דבריו בעצם משקפים – והוא אפילו לא ניסה להסתיר את זה או ליפות את זה.

זהבה גלאון: לפעמים מנסים ליפות או להסתיר.

זהבה גלאון: הוא לא ניסה.

זהבה גלאון: ולכן, כאשר היועצת המשפטית מודעת ללב האדם וליצר האדם, ושום דבר אנושי לא זר לנו וגם לא לחברי סיעת "שינוי", ולמה אני אומרת את זה?

זהבה גלאון: אז אי אפשר להגיד שראינו כבר את מקרה זיסמן –קהלני, ולכן אנחנו מצפים מסיעת "שינוי" שתפנים את הלקח ולא תדחק את חבר הכנסת פריצקי לסוף סדר היום או לסוף ההצעות, וכו' וכו'.

זהבה גלאון: מי שיודע שדברים כאלה יכולים להתרחש, וראינו את זה עכשיו בהתדיינות ביניהם, לא יכול לתת חוות דעת משפטית שאומרת: הם לא יכולים ככה, ואני חולקת על דבריו של חבר הכנסת סער שאמר שבמצב המשפטי הקיים אנחנו לא יכולים להחליט.

זהבה גלאון: לו האדונים הנכבדים היו מגיעים ביניהם להסכמה – מצדי שזה לא יהיה בית דין רבני, יש להם כל מיני שיטות.

זהבה גלאון: הם יכולים ללכת לגירושים אזרחיים – אז אם הם היו מגיעים ביניהם להסכמה, הייתי מקבלת את זה.

זהבה גלאון: עצם העובדה שוועדת הכנסת מתכנסת וצריכה לקבל חוות דעת – ואני אומרת את זה עם כל ההערכה ליועצת המשפטית, לא יכול להיות שיועצת משפטית או חברי ועדה יכפו על תנועות פוליטיות – ולצורך העניין הם כבר לא אותה תנועה, לא אותה מפלגה, גם אם באופן פורמלי הם כן.

זהבה גלאון: הם עכשיו ישויות נפרדות, בהגדרה, גם אם אנחנו לא עשינו להם את הפילוג עם החותמת.

זהבה גלאון: יכול לבוא גורם זר- לצורך העניין- יועץ משפטי – ולכפות על ישויות את דרכן הפוליטית, האידיאולוגית?

זהבה גלאון: יש כאן משהו שלא מתקבל על הדעת, בהגדרה.

זהבה גלאון: אני אומרת את זה עכשיו, ועזבו אותי ממקרה פריצקי ורשף חן, אני אומרת עכשיו משהו בעניינה של הכנסת.

זהבה גלאון: לכן, חוות הדעת הזו – וקראתי אותה כבר שלוש פעמים, נראית לי כל כך בעייתית.

זהבה גלאון: אני אומרת עכשיו משהו במאמר מוסגר: מאד יכול להיות, בהמשך לדבריו של יושב ראש הכנסת, שצריך לחשוב על רביזיה.

זהבה גלאון: אני אמנם לא אוהבת -- - -

ראובן ריבלין: יש לך קושי עם העמדה שלך אחרי סעיף 61 - - -

קריאה: - -

זהבה גלאון: שניה, אז אני אומרת: מאד יכול להיות, הרי החיים הם תמיד יותר חזקים מאתנו.

זהבה גלאון: וגם התקנונים לא תמיד מעלים על דעתם אפשרויות כפי שחזינו כאן.

זהבה גלאון: אני אומרת: מאד יכול להיות שצריך לחשוב על רביזיה בחקיקה, שאומרת שבאמת בהחלטות אוטונומיות של סיעות בכנסת, והחלטות שמתקבלות על דרך אידיאולוגית וגם על ההרכבים הפרסונליים – יכול מאד להיות שייעוץ משפטי לא יכול להתערב כאן, באופן הזה.

זהבה גלאון: יכול להיות שאנחנו צריכים לשנות את החוק.

זהבה גלאון: אבל מכיוון שזה החוק, אני חוזרת ואומרת, ומסכמת: במקרה דנן, כיוון ששמעתי בצורה ברורה ומפורשת איך חבר הכנסת רשף חן מציע לנהוג בחבר הכנסת פריצקי - - עכשיו, אולי עוד משהוף אנחנו באים ממפלגות שיש בהן איזה סוג של פלורליזם, או התנהלות סיעתית פלורליסטית.

זהבה גלאון: סיעת "שינוי" בהגדרה, והם גם לא חולקים על זה – אני מכבדת את זה, דרך אגב, זה לא לרוחי אבל אני מכבדת – סיעת "שינוי" בהתנהלות הפוליטית הסיעתית שלה היא סיעה צנטרליסטית - - -

יוסף יצחק פריצקי: סיעת יחיד.

זהבה גלאון: אני לא רוצה להגיד סיעת יחיד, סיעה של איש אחד וכו' – הדברים שם מתנהלים בצורה אחרת.

זהבה גלאון: אצלנו חבר כנסת יכול להגיש הצעות חוק גם אם הן לא לרוחם של שאר חברי הסיעה.

זהבה גלאון: יש אצלנו איזה סוג של הבנה בין חברי כנסת.

זהבה גלאון: פה, זה לא מתנהל כך.

זהבה גלאון: עכשיו- גם אם ינסו לפתור את כל העניינים, ויגידו – אז יפזרו לו את זה, מי שחושב שהוא יוכל להתקיים מול הסיעה - - -לכן אני מבקשת לדחות את ההמלצה של היועצת המשפטית.

זהבה גלאון: אני אומרת את זה בצער.

ראובן ריבלין: אני מתנצל שאצטרך לצאת, כי ישיבת הנשיאות היא היום ב- 11:30.

יולי יואל אדלשטיין: אם אפשר, אני מבקש להקדים את תורי, מאותה סיבה.

יולי יואל אדלשטיין: תודה ליושב ראש ולשאר החברים.

יולי יואל אדלשטיין: אני רוצה להגיד את הדברים שנראה לי שחשוב להשמיע: קודם כל, אני רוצה להקדים ולומר שהדין הוא כדינה דבדיחותא.

יולי יואל אדלשטיין: אני לא אומר שאני שמח לברר את העניינים האלה כאן, בוועדת הכנסת, של סיעת "שינוי".

יולי יואל אדלשטיין: אכן – הדברים שאני אומר גם לא מתייחסים למחלוקת הנוכחית המאד מצערת בתוך הסיעה, וטוב היה שלא היינו נדרשים לעניין.

יולי יואל אדלשטיין: אני, בהנחת היסוד שלי, ואני מנסה בסגנון מאד טלגרפי – חושב שאסור, אסור לנו לקבוע תקדים כלשהו, של התערבות חוקתית או התערבות של ועדת הכנסת, או התערבות משפטית – בתוך הנעשה בסיעות.

יולי יואל אדלשטיין: אין לזה גבול.

יולי יואל אדלשטיין: אנחנו לא נצא מזה.

יולי יואל אדלשטיין: מישהו כבר אמר כאן – hard cases make bad law- אז זה בדיוק מה שהולך להיות.

יולי יואל אדלשטיין: מקרה דנן לא מעיד על אלף ואחד מקרים שהיו, ישנם, ועוד יבואו, במידה ונקבע תקדים – לשולחנה של הוועדה הזו.

יולי יואל אדלשטיין: הדברים מאד עדינים.

יולי יואל אדלשטיין: המחלוקות כל פעם מסתובבות שם סביב משהו אחר, ובמידה ואנחנו נלך לפי הקו האמוציונלי, לא של רשף חן – אין לי כאן שום עניין לא עם סיעת "שינוי" ולא עם חבר הכנסת פריצקי, לא ניהלתי אתם משא ומתן ולא דיברתי אתם על הנושא הזה.

יולי יואל אדלשטיין: אבל, הדברים האמוציונליים של שאר הדוברים, שאפילו לא שומעים שהם מחזירים אותנו לתקופה של law crossing, וכלתריזם, וברונפמניזם, וגולדפרביזם, וגם בכנסת הזו יש גיבורים.

יולי יואל אדלשטיין: אני בטוח שעוד נמצא כאלה.

רוני בר-און: מה אתה מציע?

יולי יואל אדלשטיין: לכן, אדוני היושב ראש – עוד לא נגענו בנושא הכספי.

יולי יואל אדלשטיין: גם כאן – לא דומה מקרה אחד לשני.

יולי יואל אדלשטיין: במקרה, לסיעת "שינוי" יש כסף אחרי הבחירות, כי הם זכו ב- 15 מנדטים.

יולי יואל אדלשטיין: בהרבה מאד מקרים - -

רוני בר-און: מה אתה מציע?

רוני בר-און: המצב הקיים מקובל עליך?

יולי יואל אדלשטיין: אני מיד אסיים – לא אדבר הרבה.

יולי יואל אדלשטיין: אז אני אומר:

יולי יואל אדלשטיין: עוד לא נגענו בנושא הכספי, ואם ניגע בו אז נגלה שגם אלף מקרים לא יהיו דומים למקרה הזה, של סיעת "שינוי".

יולי יואל אדלשטיין: לכן, הייתי מציע בכל קריאה ובכל לחץ ללא חקיקה – לנסות ולהגיע כאן לאיזושהי פשרה, לפחות בשני עניינים שהם הכי חשובים, שזה עניין של חברות בוועדות, ועניין של הגשת חוקים.

יולי יואל אדלשטיין: כל שאר הדברים לא יכולים בשום צורה להיות מעניינה של ועדת הכנסת, כי אחרת אנחנו, גם בסיעת הליכוד והעבודה נתחיל לספור מי דיבר כמה במליאה, באיזה נושאים, למה וכמה, ויש גם הגיון מסוים.

יולי יואל אדלשטיין: אתה יודע מה?

יולי יואל אדלשטיין: בגלל שאני לא רוצה לדבר רק על אחרים, אני אגיד על עצמי שאני, משום מה, אדוני היושב ראש, לא מצפה היום לדבר בשם סיעת הליכוד בנושא ההתנתקות.

יולי יואל אדלשטיין: לא היתה לי ציפייה כזו.

רוני בר-און: לחברים שלך, שחושבים כמוך, יש ציפיות, ולא רק ציפיות, גם הלכה למעשה.

יולי יואל אדלשטיין: אני כרגע מדבר בשם עצמי.

יולי יואל אדלשטיין: אני מתנצל שאני חייב לצאת, כי גם סגן יושב ראש הכנסת - - אז אני אומר: לי אין ציפיה כזו, ולא יכול להיות שאנחנו, בחקיקה משנית או ראשית או כלשהי, עכשיו נקבע שהחלוקה היא מתמטית, כזו וכזו, ומחר ייפול תורי לייצג את ראש הממשלה בדיון על אי אמון או על הודעתו המדינית, או משהו כזה, בשום סיעת הליכוד.

יולי יואל אדלשטיין: בכל זאת, יש גם היגיון פוליטי פרלמנטרי, וכך הדברים צריכים להתנהל.

יולי יואל אדלשטיין: אסור בגלל מקרה אחד לשבור עכשיו את הכלים ולומר כאילו יש איזשהו קונצנזוס – צריך לשנות את החקיקה, צריך לתת פתרון חוקי.

יולי יואל אדלשטיין: כפי שאמרתי – אתה, יושב ראש הכנסת, ומי שיש לו השפעה, יכולים להגיע פה לאיזשהו מצב מקובל, אבל אסור לנו פה לקבוע תקדים שישמש את הדורות הבאים.

יולי יואל אדלשטיין: תודה.

שאול יהלום: אני חושב שעל העקרונות כמעט ואין מחלוקת, כיוון שגם חבר הכנסת רשף חן מודה שצריך לתת מרחב מחיה לחבר הכנסת, שהם לא רוצים בו כחבר סיעה.

שאול יהלום: הייתי אומר שחבר הכנסת פריצקי, איך שאני מבין אותו, לא הולך בגדולות.

שאול יהלום: הוא אומר: תנו לי לפעול.

שאול יהלום: תנו לי לעבוד בכנסת.

שאול יהלום: הוא מוותר על שם.

שאול יהלום: אני חושב שבמקרה כזה צריך לבוא ולבקש מאחד החברים – או יושב ראש ועדת הכנסת או יושב ראש הכנסת, שיהיה המגשר, יישב עם שניהם - - -

רוני בר-און: הם לא רוצים.

רשף חן: אין לי בעיה עם גישור.

רשף חן: לבוררות לא הסכמתי.

שאול יהלום: זה הסיוע שוועדת הכנסת צריכה לתת להם.

שאול יהלום: שישיבו אתם לגישור, להגיע להסכם.

שאול יהלום: אבל לא שנדון כאן ונרד לפרטים.

שאול יהלום: זה רק פוגע, לדעתי, בסיעה ובחבר, ואין צורך בדבר, כאשר אין מחלוקת.

שאול יהלום: הם לא אומרים: אנחנו לא ניתן לכם כלום, ונדכא אותך עד חורמה.

שאול יהלום: והוא לא אומר: אני רוצה סיעת יחיד, ואם לא אכבוש את האוורסט.

שאול יהלום: הוא אומר: תנו לי לפעול, והם מוכנים, חוץ מכמה דברים שצריך להגיע בהם לידי הסכמה.

צבי הנדל: אני התעמקתי בנושא הזה לא בקשר ל "שינוי" כי גם אצלי בבית יש בעיה.

צבי הנדל: אצלנו, ההבדל רק מהותי.

צבי הנדל: הוא אמנם לא משנה חוקית – שחבר הכנסת הוא זה שמאס בנו, ולא ההפך.

צבי הנדל: ב "שינוי" הסיעה מאסה בחבר הכנסת.

צבי הנדל: חשבתי הרבה על הנושא הזה, ואני דווקא מאד מעריך את הדו שיח שהיה פה, גם אם הוא היה מתוך כעס – בין יושב ראש הסיעה לבין חבר הכנסת.

צבי הנדל: התשובות שנתן יושב ראש הסיעה, בקונסטלציה המסוימת הזו, אני חושב שהוא נותן מרחב עבודה סביר לגמרי לחבר הכנסת, ואמירתו של יולי אדלשטיין מאד נכונה, למרות שבמקרה של "שינוי" זה מאד מקומם שהסיעה העיפה את חבר הכנסת, בעצם – ללא סיבה פרלמנטרית.

צבי הנדל: סיבה אחרת יש כבר.

צבי הנדל: מה שאנחנו נזהרים לעשות, גם כשיש לנו סיבה פרלמנטרית.

צבי הנדל: אצלנו כל העניין התחיל באי אמון, שחבר כנסת, בניגוד להחלטת הסיעה, הצביע הפוך מעמדת הסיעה.

צבי הנדל: לכן אני מצטרף לכל אלה שאמרו להיזהר מאד מלשנות את כללי המשחק שבמקרה זה זה חוק, לקבל את הייעוץ המשפטי, לא לשנות את החקיקה, לעשות לחץ מספיק חזק שלנו, שלדעתי – עצם הדיון הזה כבר עשה את הלחץ, ואני רואה כבר את התוצאה – כבר מסר לו מכתב תשובה, וכבר בתשובתו של יושב ראש הסיעה – ונסתפק בזה, ולא יותר מזה.

אחמד טיבי: אני רוצה להתחיל מנקודה אחת שנזרקה לחלל החדר – שהיתה טיוטה של הסכם שכמעט ונחתם, אבל משום מה הדבר לא הסתייע בידי שני הצדדים, והמשא ומתן קרס.

אחמד טיבי: היות והטיוטה גם התפרסמה ברבים – באמצעי התקשורת, והיה ברור שיש כאן התפלגות בהסכמה, לפי מה שאני קראתי ושמעתי בתקשורת.

אחמד טיבי: קרה פה משהו.

אחמד טיבי: קרה פה משהו שהמצב הנתון כיום הוא שהכנסת מונה 119 חברי כנסת ולא 120.

אחמד טיבי: זה מצב לא תקין, מצב שהוא בניגוד לדעת ציבור הבוחרים.

אחמד טיבי: ציבור הבוחרים בחר ב- 15 חברי כנסת של מפלגת "שינוי".

אחמד טיבי: המפלגה החליטה להדיח אותו.

אחמד טיבי: אתר "שינוי" הוא אתר רשמי של המפלגה, והוא הוציא את שמו משם.

אחמד טיבי: כל חבר כנסת במסדרונות הכנסת, מכל המפלגות, יודע שלמעשה פריצקי לא קיים בכנסת הזו.

אחמד טיבי: לא קיים.

אחמד טיבי: אנחנו פוגשים אתו במזנון, משוחחים אתו כשאנחנו הולכים לשבת לידו – החלק שמעז לעשות דבר כזה, אבל לא יותר מזה.

אחמד טיבי: הוא לא קיים בוועדות, הוא לא נואם, הוא לא מחוקק חוקים.

אחמד טיבי: זה מצב אבנורמלי.

אחמד טיבי: ועדת הכנסת היא זו שצריכה לבוא ולשים לו קץ.

אחמד טיבי: הטיב לתאר זאת יושב ראש הוועדה כאשר אמר – אתם מבקשים להמית אותו חי.

אחמד טיבי: ואתם הצלחתם, אגב.

אחמד טיבי: עד לרגע זה – הצלחתם.

אחמד טיבי: ביומיים האחרונים, כפי שאמר חבר הכנסת הנדל, יש ניסיון לסגת, לומר: נוכל לתת לו להיכנס דרך הדלת של חדר ישיבות הסיעה, הוא יגיד את דברו, ואחר כך נזרוק אותו מהחדר, כמו שעשינו עד עכשיו.

אחמד טיבי: זה מצב מביך, מביש.

אחמד טיבי: אנחנו לא צריכים לקבל זאת.

אחמד טיבי: אני מבין שבסיעת "שינוי" כועסים מאד על חבר הכנסת פריצקי.

אחמד טיבי: אגב, מה שפריצקי עשה - - -אבל אנחנו לא באים להתדיין -- -

רוני בר-און: זה לא ענייננו כרגע.

רוני בר-און: אנחנו לא בית דין בעניין הזה.

אחמד טיבי: אמרתי – זה לא בסדר, אני לא אוהב שאף אחד עושה לי את זה, אבל אמר יושב ראש הכנסת: זה לא עניין של הוועדה הזו, בישיבה הזו, לעסוק בו.

אחמד טיבי: אבל יש מין נקמנות מתמשכת, שוט המונף על צווארו של פריצקי מאז הפרשה ועד עצם היום הזה, וכל הזמן מלקים אותו ומלקים אותו, והתוצאה היא שאנחנו 119 חברי כנסת.

רוני בר-און: אני מוכן גם להתייחס אל זה כלא אל מעשה נקמנות.

רוני בר-און: אני אומר את זה במפורש, כדי לנסות ולפתור את הבעיה.

רוני בר-און: אני מוכן להאמין שהם חושבים שהם עושים נכון כשהם מנטרלים אותו.

רוני בר-און: אנחנו לא חושבים שהם עושים נכון, ואנחנו נפעיל את שיקול הדעת שלנו כדי שאתם לא תעשו משהו שבינינו הוא שגוי.

רשף חן: ממה שאני אמרתי כאן, יש משהו שאתה צריך - - -אחרת?

רוני בר-און: אתה מקלקל לי את הטיעון, כי אתה מתפרץ לדבריי.

רוני בר-און: אני מסכים שאתה לא עושה את זה מנקמנות.

רוני בר-און: זה מר סמית, זה לא פריצקי, זה לא מישהו שפגע בפורז.

רוני בר-און: ואני מאמין שאתה עושה את זה נכון, אתה חושב שאיש כזה לא צריך לעשות כך וכך - - התוצאה היא שהכנסת מתפקדת עם 119 ח"כים, וועדת הכנסת לא תוכל לעבור על זה לסדר היום.

רשף חן: מה ממה שאני אמרתי כאן לא מקובל עליך, זה שאני לא מכניס אותו לישיבות סיעה?

רוני בר-און: לא כל קריאת ביניים צריכה בירור.

רשף חן: העובדות צריכות - -

אחמד טיבי: אדוני, אני מקבל את התיקון שלך, בהחלט.

אחמד טיבי: זה גם לא קשור לעבריינות, ואמרתי – על מה שעשה פריצקי, תיק המשטרה נסגר, אבל זה עניין נורמטיבי, אולי, שקשור או לא קשור למה שאמרנו.

אחמד טיבי: הגדיל לעשות חבר הכנסת פריצקי שאמר שהוא מוותר גם על השם, והציע, מעשית וגם תיאורטית, לוותר גם על המימון.

רשף חן: יפה, אז שיפרוש.

אחמד טיבי: הוא לא ביקש לפרוש.

אחמד טיבי: אתם מחקתם אותו.

אחמד טיבי: אתם מחקתם, ואתם הודעתם שהוא לא שייך לכם בכלל.

אחמד טיבי: לכן היוזמה היא שלכם, ולכן – אנחנו מתכנסים כאן, לאחר 8 שבועות שהוא לא קיים יותר.

אחמד טיבי: לכן, אדוני היושב ראש.

אחמד טיבי: על העיקרון, כפי שאמר חבר הכנסת פריצקי, כבר הסכמנו, ונשאלת שאלת המחיר.

אחמד טיבי: זה מביך שאנחנו צריכים להתכנס כדי לדון בשאלת המחיר.

אחמד טיבי: לכן, ההצעה של בוררות, אגב –לא גישור, יש הבדל, בוררות שלך או של יושב ראש הכנסת, או של שניכם יחד, כדי לפתור את זה, כבורר – כי אנחנו רוצים לפתור את הבעיה הזו אחת - - -

רוני בר-און: הם לא מוכנים לבורר.

רוני בר-און: הם לא מוכנים למישהו שיכריע בסכסוך הזה.

אחמד טיבי: ולכן, אם ההצעה הזו לא תתקבל, המצב הזה שפריצקי הוא חבר בסיעת "שינוי", ולמעשה הוא לא חבר בסיעת "שינוי" הוא מצב לא תקין, שהכנסת, ועדת הכנסת – צריכה לשים לו קץ, גם במחיר של הכרעה בוועדת הכנסת להתפלגות בין "שינוי" ובין חבר הכנסת פריצקי.

רוני בר-און: אני אסכם את הדיון כך: אנחנו לא נקבל כרגע החלטה.

רוני בר-און: אנחנו ניתן לכם שבועיים נוספים, לא יותר מזה.

רוני בר-און: אנחנו, בדצמבר, נחזיר את פריצקי לכנסת, אם דעתי תישמע כאן בוועדה.

רוני בר-און: גם במחיר אי קבלת חוות הדעת משום שהיועצת המשפטית תמיד מגישה את חוות הדעת, והוועדה, כמובן, בהצבעה, רשאית לעשות החלטה.

רוני בר-און: אני מדבר מתוך מה שאני מרגיש שצריך לקרות פה.

רוני בר-און: זו ההצעה שלי, לוועדה.

רוני בר-און: אנחנו נחזיר את פריצקי לכנסת.

רוני בר-און: אני מציע לכם לנצל את השבועיים האלה לגבש הצעה, להציע לנו הצעה.

רוני בר-און: אתם יכולים למשוך את העימות ביניכם על ההתפלגות ועל הסכסוך הכספי, על השם ועל כל האמוציות – לנצח נצחים.

רוני בר-און: אין לי בעיה עם זה.

רוני בר-און: אני לא מתכוון פה ליישב ביניכם את המחלוקת.

רוני בר-און: מצדי, תמשיכו להקיז ה- 14 את דמו של האחד, והאחד את דמם של ה- 14.

רוני בר-און: זה עניינכם.

רוני בר-און: תתאהבו בסכסוך הזה עד קץ כל הדורות.

רוני בר-און: אתם תבואו הנה עם הצעה פרקטית, כי אחרת אנחנו נקבע.

רוני בר-און: תבואו הנה עם הצעה פרקטית איך האיש מגיש הצעות לסדר, איך הוא מגיש הצעות חוק, איך הוא מדבר.

רוני בר-און: אתה יודע מה?

רוני בר-און: בדיון סיעתי אני באמת לא יכול לחייב אותם, אבל אולי, בכל אופן, למצוא איזו נישה של דיון סיעתי שבה הוא ידבר על דעתה של הסיעה, ולא ידבר דברים שנוגדים את עמדתה של הסיעה, כי צריך לתת לו זכות לעמוד במליאה ולדבר.

צבי הנדל: לא מבין את העניין הזה.

רוני בר-און: זו עמדתי.

רוני בר-און: אל תבין אותה, תצביע נגדה.

רוני בר-און: אני מזמין אותך להצביע נגדה.

רוני בר-און: אני גם אתגאה אם תצביע נגדה.

רוני בר-און: אתה לא יכול לא לתת לי להציע הצעה.

רוני בר-און: זאת ההצעה שלי.

רוני בר-און: אני מציע לכם לבוא עם הדבר הזה מסוכם לכל פרטיו.

רוני בר-און: אתם תגרמו לי הרבה נחת אם זה יהיה נייר אחד שאתם תגישו.

רוני בר-און: אם תשאירו וריאנטים של מחלוקת – על קליפ כזה או אחר – אין לי בעיה עם זה.

רוני בר-און: אם לא, אני גם אכין נייר, ואני אעביר אותו בין חברי הוועדה, ואציע להם אותו לחברי הוועדה.

רוני בר-און: אם לא תבואו עם נייר.

רוני בר-און: או שנצביע בהצבעה, או שנרוויח בהצבעה.

רוני בר-און: ואחר כך הדרך פתוחה לכל מקום אחר, כי החלטת ועדת הכנסת היא, כמובן, לא סופית.

רוני בר-און: אם היא תהיה בניגוד לתקנון, בניגוד לחוק – אז תלכו להתמודד אתה בבית משפט .

רוני בר-און: בנסיבות העניין אני נועל את הישיבה.

רוני בר-און: מחר לא תתקיים ישיבת ועדת הכנסת.

רוני בר-און: אני מודה לכם, הישיבה נעולה.